A Awn Mi Sangka | VCTH\nA Awn Mi Sangka\nHome » Cahram » A Awn Mi Sangka\nBy vcth on July 9, 2013.\nRobert Lee ih “The Old door” sirhsan ih ngan mi:\nA inn hmaiih sangka cu ong tik le khar tikah a tet nasa, cuhleiah ‘cuicui’ tin a awn ringring bet. Sangka Patta tla a tlap, thir-ek a kai ṭheh zo. A sangka tlang zanthing pawl tla a hlun, an tar nasa zo. Cuti a si ruangah sangka cu on, khar tinten a awn ringringnak a si.\nOn duh tikah ban tha thawn nasa nawn in on a ṭul. Cuhman ah kau zet ih on theih a silo. Amah mi pakhat lut, suak theinak fang lawng a si. A khar sal tik khal ah a harsa nasa. Hih sangka hi hiti a sinak a rei phah thlang.\nZaankhat cu a lennak ihsin a tlung. A keel vekin a sangka cu tha thawn nasa zetin a ong. A ruahnak hnakin a on a rak ol tuk ih a tluk riangri. A mang a bang. A tet, on a harsa zet ringring mi sangka ziangtin ol ai ten on a thei, a khuaruah a har. A ngaingai ahcun a um lo sungah a inntek pa in a rak rem sak mi a si.\nCutikah a thin a heng. Amah cu har zet ih on a ṭul mi sangka kha a zongsang zo, tet nawn ten tha hmang phah in on kha a kelleh zo. Curuangah a sangka ol ten on theih, khar theih mi parah a lungawi lo. A thar ih rem kha a lungkim lo.\nA ca hi siar bet lo in thu ka ruat lawk. Sangka sia rem sak mi hi a ṭha lo maw? A hlan ah har zetin on/khar ṭul mi a tu cu ol ten a ong thei mi hi a ṭha sawn lo maw? Ziangruangah a lungawi lo? A lungkim lo?\nHimi ah cangan tu pa ih thu ruat daan hi kan ruat a ṭul thlang.\nA ca ngan mi ka siar bet ih……….\nA lungawi lo vek a cang mi hi thil thar a duh lo ruangah a si pei maw tin amah le amah tla a sut aw. Leilungpi ah mi phun pa 2 an um- cumi pawl cu- thil thar a duh mi le thil thar duh lo mi tin an um thu kha a sim. Minung kan zaten a caancaan ah a thar kan duh ih, a caancaan le a hlun kan duh caan a um. A caancaan ah a thar le a hlun voikhat ah kan duh caan tla a um timi tla a ngan.\nCangan tu pa in a thar hmuahhmuah ka duh lo timi cu a si theilo. ‘President pa ih Pursunnak Policy thar ka duh ko. Jerusalem Khua Thar din thu ka lungawi. Kum Thar tla lungawi zet in ton ka duh. Nunnak thar (new life) timi tla ka duh ko.’\n‘Cuvek thotho in a thar lawng a duh mi khal ka si ve cuang lo. Ka nauhak lai kan khua ih lamzin pawl hi ka ngai zet, pi 100 kau mi lamzin pi, a tettawh zetmi zin hi ka duh lo. Asinan, keimah le keimah thusutnak pakhat ka tuah. Pi 100 lamzin pi ka duh lo mi le khua hlan lamzin te ka ngai mi hi ka thinlung taktak a si maw????’\nKhuahlan lai lamzin te a ngai mi hi a thinlung taktak a silo. A ngai mi hi nikhua ṭha lai, feh nuam lai fang caan lawng a siih nikhua sia caan, ruah sur caan lamzin ciarbek pawl cu a duh lo, a ngai lo.\nMinung kan nunnak ah tla Robert ih sangka vekin kan si ṭheu. Rober ih cahram te cu— minung pawl ih nun psychology/thinlung ruahnak kha a lang ter duh mi a si.\nA tu cu— sangka ol te on thei mi parah a lungawi, a lungkim thlang.


Muslim Raltlan Pawl Cu Christian Ah An Lut Ciamco – Meifar\nSeptember 5, 2021 admin Leitlun 0\nHarsatnak, buainak kan ton tinten kan zumnak a hngetkho vivo. Muslim raltlan pawl cu German ram an thleng hnuah Berlin khawpi ah Christian sakhua ah an herlut aw ciamco.\nTrinity Church Pastor Gottfried Martens in “Kum 2 sungah member 600 kan pung man, mangbangza a si” tin Associated Press hnenah a sim. Raltlan pawl cu Iran and Afghan pawl an si, tunaite khalah Iran raltlan Mohammed Ali Zonoob tei innsungsang cu baptised an la.\nZonoobi le a nupi Afsaneh in “Tu’ahcun kan zalen zo, kan nauhak pawl ih hmailam caan khal a ṭha zo ih Germany ramah fimthiamnak an zir thei thlang ding” an ti.\nṬhenkhat in “An zumnak ngaingai ruangih Christian lut an si lo ding, Germany ramsung ih an um duh ruangah Christian sakhua ah an lut men a si ding” an ti. Pastor Gottfried Martens in “Hitawk hmun ah mi tampi an ra lut zo, an raltlan sinak in beiseinak an nei ti ka thei ko.\nHitawk hmun ih ra tu zaten kan cohlang a si, Christian sakhua sinak ruangah an raltlan sinak cu cozah in a cohlang ding ti aum lo” a ti. Mi tampi cu piangthar ngaingai loin Christian ah an lut nan zumtu pawl thawn caan an hmang tam vivo ih an zumnak khal a hngetkho vivo. (#Christian Post)\nCovid-19 Daan Le Dun Pahbal Tin Mino 32 An Kai


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (2)LetterAll Letters# A B C D E F G H I J K L M N O P Q R S T U V W X Y Z LabelAll LabelsZef Recordz (2)Director< All DirectorsTerence NealeVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (2 Videos Found)Page: 14:20Die Antwoord (DJ Hi-Tek & Ninja & Yo-Landi Vi$$er) - 'Pitbull Terrier'(Music Video)Released: May 20, 2014Views: 2,087Label: Zef RecordzVideo Directors: Ninja (of Die Antwoord) & Saki Fokken Bergh & Terence Neale


Kawlram : International Airport 2 Tuah Tum - Chinland Today Media\nFebruary 20, 2012 2:37 pm·2 comments\nMyanmarnews.net | Febuary 20\nKawlram acozah cun ramsung ah International Airport 2 a thar ih tuah a si theinak dingah hmalaknak a neih rero lai thu thuthangca in a tarlang.\nKawlram acozah cun ram remthatawknak cu reipi sung cak zet in le hmasawnnak langngan ih hmuh theih in a nei vivo ih cuvek ih hmalaknak a neih vivonak ah ram dang thawn pehtlaihawknak a that ih Kawlram in hmasawnnak cak sinsin ih a neih theinak ding ah Kawlram sung aihInternational Airport 2 tuah a si ding thu ramsung thuthangca in a tarlang.\nHi Airport tuah a si theinak dingah Kawlram acozah cun Japan le Singapore ram 2 cu investment tuah ding in sawmnak a pek zo ih hi sawmnak cu Japan le Singapore acozah pawl in an pawm a si ah cun Airport cu a reihlan ah tuah(sak) a si cing ding a si.\nAirport pakhat sawn cu Hanthawaddy Internatioanl Airport tiih kawh a si ding ih Bago ah tuah a si ding a si. A dang sawn cu Dawei International Airport tiih khawh a si ding ih Dawei tivapi kiangkap ah tuah a si ding a si. Cuhleiah Dawei ih aiport um ciami khal International Airport asi theinak ding ah kum 3 sungah U.S dollor $4 million cem in tuah a si ding thu khal thuthangca in a tarlang bet.\nKawlram sungah International Airport 3 le Airport dang 29 a um zo ih tu’i Airport thar an tuah dingmi cu tuah asi ngaingai ah cun Kawlram cun pursumleilawnnak lam lawng siloin ram dang thawn pehtlaihawknak lam khalah hmasawnnak tam zet a nei thei ding a si.\nSSPP/SSA Le Kawlram Cozah Remnak Tuah\nHantawaddy International Airport Hrang Tumtah Sumrikhiah Thu Rel Lai\nDear Salai Zilthli,\nCT ah salai zilthli a hran cun mai zilthli a rak hni thei.\nCT thuthang nan daithlang deuah ahcun kan thi ko.\nZilthli zuam nasa aw.\non February 21, 2012 at 2:19 am\nSalai Zilthli kuah….\nA thok sal…\nSalai Zilthli a cawl nawnlo ding.\nLairam ah a hrang ringring ding.


"Iran ram in Nuclear a tuah thup" timi Thubuai | Falam Online Media\nJuly 9, 2020 admin\t0 Comments Nuclear\nJuly 2 zinglam ah Iran, Tehran khua kiangkap in puakkuainak voi 2 a suak ih Iran offcial cun accident a si tiin an phuang.\nPuakkuai suaknakhmun 1 cu Iran Natanz nuclear complex sungah a siih cuih hmun ih inn pakhat cu na nawn in a siat.\nIran rampi ral a simi Israel ram le United States in “Iran ram in a thupten atomic bomb a tuahtum” tiin leitlun mipi thei dingin an aupi rero lai hrawng ih suakmi puakkuainak a si ruangah, miṭhen cun Israel le US pawl ih cangvaihnak siding an zum nan, Iran ram cun accident a si tiin offcial in a phuang.\nIran Natanz nuclear complex cu Iran khuapi a simi Tehran ihsin peng 150 hlatnak hmun ah a um ih puakkuai suaknak hmun innpi zuk pawl cu “nuclear thawn pehpar awmi zianghman a umlo. Minung hrang ih ṭihnungmi thlisia suakter tuding khal a um lo” tiin Iran cozah in TV thuthang ah a thlah.\nIran cozah in puakkuainak ruangih a siat mi innpi zuk khal tamzet a suah nan innpi sunglam ih zukmi pakhat hman a tel lo.\nIram ram cun leitlun remdaihnak hrangah nuclear katuah loding tiin le nuclear tuahnak Uranium cu 3.67 percent hnakih tam ram sungah ka ret loding tiin 2015 ah hminkhennak a nei nan, tuah an ram sungih uranium neihnak cu 4.5 percent ah a kai zo a si.\nRamkhelthiam ṭhenkhat cun hih thuhla cu a phunphun in an rel ih “Iran in nuclear a tuah thup timi leitlun mipi thei dingin Israel le US in cangvainak an nei ih an tuahnak hmun cu leitlun mipi in oneline ah hmu ṭheh hai seh timi duhsannak thawn bomb an puah hrim a si”, “nuclear tuahnak ah cangsual ngaingai in thil a puak men mi siding. Curuangah puakkuai suaknak hmun pawl cu a lenglam zuk lawng mipi hmai ah an langter ih a sunglam zuk cu an thup” tiin Iran ram in nuclear a tuahthup an zum thu an sim celcel.\nCuruangah leitlun ram tamzet cun Iran ram in nuclear a tuah thup an zum nan an ram cun ka tuah lo a si tiin official in a phuang a si.\n← EPA pawlkom in Covid 19 nathrik kap that theitu Spray 2 hmin an phuang\nFalam, Surbung Vanzam tualrawn Mawisin dingin Japan Cherry le Farkung fa an ciing →


CNF Ih Ngennak Falam Khaw Nu Pa In Pomlo - Chinland Today Media\nCNF Ih Ngennak Falam Khaw Nu Pa In Pomlo\nOctober 12, 2012 12:28 am·38 comments\nCT | 12 October 2012\nCNF : Pic Khonumthung\nFalam: The Chin Natioan Front (CNF) pawl cun 29 September 2012 ah Falam Khawsung ih political party pawl le pawlkom dang dang cu ko khawm in thurelpinak an nei. Hi an thurelpinakah Pulbic Consultation tuah an duh thu le cumi hrangah organizing committee din an duhthu an rel tlang.\nAn thurel tlangmi thu ah Falam Khaw Nu Pa cun thur relnak an neisal ih CNF pawl ih an dilnak cu ti hlawhtling hrih lo dingin le an lungkim hrih lo thu an tarlang. “Khaw Nu Pa cu Uknaklam thuneitu pawl ih khawtlang hrang hnaṭuannak a ṭulsammi ziangkim bawmtu le theihpitu, khawsung cengvongtu a si bang in Uknak lam thuneitu pawl ih kawhkhawmnak a silomi CNF ih kawhkhawmnak “Public Consultation Organizing Committee” ah Khaw Nu Pa in a telpi lo dingin relcat a si thu kan lo than” tiin Pu Hrang Lawm Thang, Khaw Nu pa ih sungṭuan cun mipi theih ah an thu suah a tar lang.\nHi mipi thawi thurel tlangnak an neihnak ah CNF hotu pawl in mipi pawl ih thusuhnak khal sannak an neiih, a suaktu Falam mipi khal in an thurelmi pa hnihkhat parah cun an lungkim thukhal an tarlang. CNF pawl in Falam khuate pawl ih harastnak anpek mi pawl khal ngaihdam an dil thluh ding thu an sim ih Dr. Sui Khar in Rih – Zin phit thu ih ṭuanvo neilo vek ih a sim awknak cu CNF ai – awh ih pomdaan a silo thu khal an tarlang.\nCung Khaw Zing says:\non October 12, 2012 at 2:41 am\nWe are sorry, Falam pawl lungrualnak nan hnaihnok pang le nan hrangah harsatnak a tam ding.\nmifim na si le natawng kha ralring thiam aw ka Unau…Unau hlir kan si hi…\non October 13, 2012 at 3:01 pm\nNa hmel thawn si cu..\non October 13, 2012 at 7:29 pm\nHaaa hnihsuakin.. a bang nasa.. cangthei sehla cu a tha zet ding ka ti….\non October 14, 2012 at 3:09 am\nNa cangan dan in Falam mi cu na si lo.\nAsinan na kuang lo cu run nawr duh nawn hlah\nVok khi a mai kuang a nawr hman ah\na hmur an thawi sak haukhaw na thei maw..?\nhey…. Cung Khaw Zing, na ca nganmi hrangah ngaithiam dil tlak na si nan so khaw…. Na ti sual rori si… tu tak ih CNF/A cu rualrem duh lo mah thuthu le mah peng lawng dutdawt mi a si. Chin mi ah mi phun tampi kan um ti thei ringring uh… Lungrualnak a hmaisa bik ah kan hawl a tul asi..\nLian Pum says:\non October 12, 2012 at 7:44 am\nCung Khaw Zing\nZiang mi lungrualnak si Falam pawl in kan hnaihnok mi a um pang.\nThaten sim aw\non October 12, 2012 at 8:03 am\nBawipa kan zangfah law,laikhat le laikhat dawtte le rem tein kan um ter ko.Kan ram ah hruaitu tha lo paoh kan teipiak ko hna.Bawi Jesu min in,amen\non October 12, 2012 at 10:16 am\nif we want peace, be family with everyone and don’t ever, never see only our targets….. my lovely brothers, sisters and all chin people..\nChinland Authawng says:\nKan chinmiphun hi khaw ruat kho lawng te ansi ko.Ralkap nih kan duh maw duh lo ,kan covo vial right kha an hrawh i ,nihin ni ah cun cozah thar a dir kan ti nain miphun khat a daw mi kha forh le er ter an kan timh mi cu kan Chinmi unau peng dang le pengdang cu lungthin hmun khat ah bia tak te in tan tti an i timh mi cung lung lawmh a um hring hran ko.Falam khuapi khuaruat kho khua nu khua pa hna nih Tidim pehtleihnak zung On hna ah an zulh mi hna zong lung lawmh um hring hran ko.Kan lam a On lio ah chin mi pohpoh kan ttang hna lai i kawlpawl nih hmaizah ding tein in cun chin ram hmaizah asi pin kan tthang cho fawn lai.\non October 13, 2012 at 1:21 am\nCNF cu mi pi ih hmai ah ding ding a si lo…. CNF cu mi pi ih dung lam ah um ding a si sawn……… mi pi a hruai tu ding cu CNP le CPP party an si ding. ……. CNF hi laimi hruaitu a si lo… tu tiang ah ……\nCNF in laimi hrangah a fiang mi Objective a nei hrih lo . CNF ih Objective cu laimi in anpom ta a tul …\non October 13, 2012 at 3:26 am\nna thiam tuk ko…zuam hrih ih\nLaimi nan ti mi cu ziang asi? Laimi nanti mi hi Kawl pawl nih teh an thei maw? CHIN nan si theh a tul ko l maw.PURA pawl nan khua a khat theh tik ah maw CHIN tin HMUNKHAT ah nan um tlang leh ding…nan Miphun ah buai nawn hlah uh U nau pawl…UN in tla CHIN ti lawng an thei..Federal State ngah thei ding zuam hmai sa uh.nan thiam theh nan za in …zuam…zuam…zuam…Chin pasal tha ….\nCNP le CPP ah miphung hrang nunnak pek tu an um maw ?\nCNP Le CPP cu CNPP ti tleng asi tlang ding… cu vek in CNF le CNPP pawl khal lungrual ten kan tuan tlang a tul.. mah le mah do awk cu tlaksiatnak ih hrampi asi.. ziang organization le community khal va si seh la lungrual ten sem2 dam2 ten lungrualnak kan nei thei atul. cu lawngah Chin mi kan hlawh tling thei ding asi. kan nih falam, Hakha, Tidim, Zomi, Lusei, Zanniat tvk tin mahle phun tawng lawng kan duhdawt ding asi lo… hi ti vek comment men ih thuelawk hi famkim nak a tlen thei ding ka zum lo… a tak2 in kan tuantlang khawm a tul asi.. midang dokalh ding zawng khal in tawng hlah uh… a tak2 kan ram ih a tleng mi hi ziangtin tiseh la a tha ding ruatsawn cio hi thiltha siarsuak tu ding asi sawn…\non October 14, 2012 at 12:29 pm\nMi in na par ah tuah seh ti na duh bang in mi par ah va tuah aw ti ttong bang in CNF pawl par le an nu le fa pawl par ah tuah ve seh la, himi Falam pawl ih an pomrem hrih lo mi ai cun naa an ti ngaingai ding, an thisen le an nunnak cu rel lo hi thu ruang ah CNF pawl an mitthli a for hrih hman ka zum lo.Kawl pawl ih veihnih vuak ai cun kan thisen zompi ih umzia nei lo tak ih veikhat vuak a naa daih ho khaw!\non October 14, 2012 at 12:36 pm\nKawl pawl ai-in CNF pawl in kan Chin mi le Chin ram ah milai pianvo (human right) an pah bal sawn, an mah cu Chin ram hrang ah milai pianvo bawhsiatnak kawl pawl in tuah nawn lo ding in kan dil ding an ti ngam sapbai, an ning hman zak lo’n,…\non October 14, 2012 at 7:26 pm\nCNF kha Chin Mipi aiawh an si thei lo.\nCNA/F an ti men. An hmin thleng seh. CNA/F cu Chin miphun hrang ttuantu ding an si. Tu ih CNA/F ti aw pawl cu : suamhmang, rukru, Mitthat hmang, mi siatsuahtu, mipi hrang tthatnak nei lo. Peng pakhat hrawng lawng hna tuan hi maw in hruaitu ah ka hman ding.\nUnau Lungrual kan duh le CNA/F daiten um men seh.\nAn ral do lo in mai unau um men an do si maw!\nDimukarasi si taktak sisehla hi pawl hi tazacuai theih.\nA ra lai dingmi boruak. Nei Ngan Zi rak thiam le mifim pa thurawn rak um sehla CNA/F in Chinmi in siatsuah lo ding nan, tu cu an ci tuhrah an seng ve thlang ding.\nTidai bung zo hnu leilung ih ta zo saw rut sal thei um.\non October 15, 2012 at 11:56 am\nNan tongkam lawngin unau kan si nan tingam lai maw?\nFalampa thise nan luang tirih tlunah misenpi lu nan\npal hrih.Ralring uh CNF Pawl RALPI ka tho cun ka lo nuai hlo\nthluh ding sokhaw……… ralring uh CNF.\nZiang mi si CNF pawl in chin ram hrangah tuah mi an nei?\nAn tuan suak mi cu mi farah mi reithei zawnzai pawl hnanih\nDAMIAH TUAN,MI THILRI, MI COVO LAWNG SAK ti a si.aw mi zangfah nei lo CNF na si ih ruangah na parah zangfahnak timi hi a um nawn lo.\nHMINSIN NANGMAH DO TU DING CU KEIMAH KA SI!\non October 16, 2012 at 6:06 am\nCNF/A cu Falam hrangah Bye Bye………… zianghman a sengaw nawn lo.\nChinland Nawinok pawl says:\nKhrifa kan i ti tung i,Kan Chinram ah nunnak pek in rian ttuan minih thlawchuah an van hmuh i mah chin hawi tu nih thllawchuah hmuh mi ndoh cu nawinok nau hngak rian asi.\nhey… a tluntabik ih ngan tu Cung Khaw Zing vek in mi huat zawng ca ngan lala hlah.. nanmah kha tin lo ti ve seh la na duh ve pei maw ruat tha hmaisa ta aw… nauhak bang in saihlum bang in duhduh in hrual theih kan si ve bik dingah in neih maw si.. Na hmuhdan tete mi ruahhna thiam sawn aw la atha sawn ding… Cung Khaw Zing ca ngandan dik lo ruangah ci hi ti vek in kan comment ciamco.. na ti ding taktak cu Cung Khaw Zing kha cu vek in ca comment nawn hlah ti men aw..\non January 26, 2013 at 6:18 am\nKhrihfa kan i ti tung i, tivek kha Comment nawn hlah uh halthuur pawl nanmah leh nanmah simawk sawn uh Pathian thusal tahrat in pathian phaw hmangin miva ti niakno hlahuh nanmah leh nanmah sim awk uh kan FALAM ah khavek tiangtiang ih missionary veek in thu insim ttul naak kathei lo nanram ah sim awk sawnuh…….Kannih cu khavek tecu kan thei zoko sokhaw nan remind ttul lo.\nsalai Matu says:\non January 26, 2013 at 1:13 pm\nCPP-CNP chin mi hrangah nun nak pe tu an um maw??nan tih mi cu\nan um hme teh,,Chin ram hrang tuan tu an si dih ko…CNF/A tu hi\nCHIN rAm hrang tu si lo in halkha mipnun hrangah an tuan ko cuh\nmit ih a hmu tu pa ka si CNA pawl cu kawlral kap tuk lo le that\nsawn lo in laimi an thah mi a tam ko hi ruat hman uh law nan theih\nbak ko lai..Cnf/a RALKAP Zong halkha holh laiholh an ti mi hman\nter kan si an zia a chia ngai cu ca ah matu le thlanglei kan Chin\nmi nih zaong ralkap in a suak kan tam tuk cang..halkha bawihrin za thang ti hi ann uar tuk i mara,zotung,zophei,senthang zong nih kan\nkhop tuk kna ram a tha a si ah cun an theih ko lai cu an tuanbia hi\nkan philh lai lo..Halkha le Thantlnang ih siang a kai mi bawihrin a si\nve lo pawl nih cun kan thin a na tuk tawn…Cnf/a a daw lo mi kan tam tuk asi nan hriamhrei a tlai mi an si ca ah ziang hman kan ti tuh lo i si….unau kan Chin mi za ten kan theih a tul mi a si..\nFalam mi hi hlanliao ih sin Chin ramih hruaio tu le pa chu nan si ko\nsi nan i duh tuk hlah u Pathian kha bochan uh kan Chin hruai tu ah\na lo tuan vingvo ding…kan nupi khal hi falam mi nei kan tam tuk a tong khal kan thiam pahpah cio ko awl zawng a awl ngai…\nPu No Than Kap le phei cu Chin pa ah cun miza bak a si,,hp hman nih kan tluk dah lo ding..a mah kap tu zong kha a ngai dam thei tu a si\nFalam ka pu le hna nan si…\nMihi a ngan tu hi cu matu asi lo vio ding, asi cun ka hngawng khal ka tan ngam, hahaha matu in cun in bawm duh tuk thei aw kan hakha/thantlang cu\nci sian says:\nHey michael, Kha vekin mah le mah tong sia na hmang rngah na ton lai ding. nanmah hakha le thantlang man nan buai ringring kha ziang ruangah saw?\nMaleysia ih um hnatuan nakah hakha le thantlang nan buai ring2 hi teh lungrual na maw?\ncun tong, laiholh nan ti mi teh hakha pawl in” na tin la maw?” a tiih. thantlang pawl in\n“aw, ka lawi la.” a ti. hi vek hi maw lung rual nan ti?ha………ha hakha thantlang lungrual.\nHakha thantlang,hngi lo lua.\non January 27, 2013 at 10:11 am\nMatu hotu USA ih Dr.val Thang sut aw ram dangih um na si le na um nak\nram matu pawl sut aw kawlram um na si le na kiangta sut aw halkha\nthantlang an lo duh lo lawlaw.falam ih um na si ko nangmah khal..\nhalkha pawl in nan tih bik mi Falam tlangval rual lairal kap pawl hi\nnan tong leh pei cu kan zoh hnik pei…maihrang lawnglawng a ruat tu\nnan si zia Chin mipi nih an lo thei theh zo…miruat lo ih hrawkhrawl\nnak ih Chin hmin hmang tu na si…CNF ah falam mi an tel nan ti ngam sap bai falam mipi ih rin san lomi duhduh ih halkha pawl tuah mi pahnihn khat te lawng si tel..kawlram mizo ram khal ah falam mi kan tam nasa nupi ih in nei tu khal matu pasal nei khal kan um kan pasal pawl in falam an duhdawtih halkha an huat zia in sim thluh ko so khaw\nna thei fiangduh le cu hnakih fiangin ka lo sim leh ding..Chin mi kan lungrual nak in dawn tu bik cu halkha nan si nan maihrang lawng nan ruat ziang kim kan fiang leh pei cu..\nHakha nu says:\non January 28, 2013 at 4:01 am\nHakha nu ka si. asinan falam holh in ka ngan ding. Matu pawl cu an ttihrut/hrawkhrawl tuk ih Hakha lam an cak deuh le a cak deuh lam ah an tang ih Hakha kan si an ti khat lam an cak deuh ih an theih le leh lam ah an tang lala thuphan men an si tongtthim nak ih PALAP an ti mi vek an si. an mah te thinlung put an nei lo PALAP vek mi HRHEWK HREWL an si. MATU MI kan si an ti le hlapi ih um a tha bik.\nMatu pawl palap vek na tiim ah,palap vek an sinak khal hi nanmah hakha pawl ruangah\nsi.curuangah hakha mi hmuah2 hi hakha sinawn loin an hmin ah, i pe aw,leechi tiih kawh\na thlang ding.matu,falam ralring uh cangvat in zut ding alo hawl rero hokhaw.kei cu ka ek\nhman a lakin ka pek siang lo a rung cu hmuan,dum ka antam hrang dawm asi.kan ek khal\nalak in nan ngah nawn lo ding leechi na thei maw cang vat?…\nhalkha pawl an ruah nak an thleng loah cun matu pawl in kan duh lo\nAN CEM VIVO DING Machael matu ka si halkha holh zong ka thiam\nngai falam holh khal ka thim ko kan nu hi falam mi a si falam nu hi nan mah halkha pal khal in nan nei ciamco mi tha an si ruangah..halkha zathang le cinzah ti pawl ah kan buai lo..na hngawng cu na tan ko lai cuh…halkha nih Chin ram cu a hrawhdih ko hih…Dr.Ro UK KAN MAH MATU pi a thanso ter tui zong hi falam lei thotho a si..laiholh halkha holh nan ti mi kan duh lo…nan puar nan ral a hrut CNA KACHIN ram kan um lio ah zong ralhmai a tawng tu cu Falam pasal tha le matu kan si\nmethal a puak on an theih cun halkha mi te hna cu dung ah an sip dih ko…ral kaih mi cu halkha nih hetset an hrem an vuak,,\nningzah nan si ko hi…holh ti hlah..Ngun Uk Lian zong nan ngam loh\nthah an tum ih a mah ti nih a rak thah mi kha kan mah matu pakhat ai tel..kan lubg cu a fak ko nana nan mah halkha ruang ah a si…\nNo Than Kap zong nan neh lai lo paza mi raktha mi fim a siih cathiam ngai mi a si..fala lawngte a duh kan duh cio ko nan mah halkha CNF hruai tu pawl hrimhrim cu a mha hnak in nan roh minu zoang nan ni lo\nka chim dih ah cun ningzah a om tuk sual lai mu..kha za hrih ko seh.\nmara zotung,, says:\nhalkha pawl vuangtu pawl khal an lo duh lo mara sinsin Dr.Ngun Cung Liang nan ti dan hrimhrim kan lungawi lo tuk nan tluk lo ruangah\na chiat nal lawng nan kol a nih zong paza a si suikhar te nih\nan khua vok le ar kah ding te hna in an fial kan thei theh so khaw..\na tu CNA ah falam mi malte an tang lai nan ral rin lo le na cem ko ding..\nU le nau le pawl Nan ca thlah mi pawl hi nan siar sal maw?a ning zah um mi ca pawl a si. Hi Chinlandtoday ca bawm ah ngan a ci lo mi a si.mai thinlung suak pho lan nak a si lo.Thil hi ka theih mi ai in theih lo mi a tam sawn ruagah tong tam lo a tha ko e.Hakha,falam etc.kan chin pawl hi kan pu le a bang aw thluh ho khaw.Kan chin sungih thil tha lo mi hmuah2 hi kawl pawl ruangah a si.Cu rungah tu lai san thar ah zing tin ke kan kar ding,kan tuah ding ti hi ruah caan a si.zo hman mi tling kan um lo.Than soh nak ruat in kan feh za khawm kung uh.kan chin mi phun kan za te in.\non January 31, 2013 at 11:44 am\nhalkhati mi lung thupte ruah theu mi a um lo ah\ncun Chin ram thano mak a takih hmuh ding a um vingvo ding\nunau kan si ti mi hi thinlung takih hman a tul….,.\nhre lipa says:\nthinlung ngaingai ih Chin mi kan si\nti hi theih a tul falm laizo tang khal\nkan zangaite tiam a tul ChIN tlang tonga si..\nthin lung nuak ngaite in pawm sak a tul..\nmirang el kawl hman nih an pom sisi….\naw a va tha ve kn lung rual vingvo ko ding++=\nFalam laizo tawng kan hmang duh theh ko\nkan Chin History kan zoh le falam nih\nin ho tu nan si kan tang tlang vingvo\npei….halkha pawl cu an thinlung kan\nthei theh zo ko ual..kei khal falam\nnupi nei tu ka si matu kan nau le\npawl tla nih falam laizo an duh theh so khaw.\non February 1, 2013 at 6:03 am\nCNF cu halkha nih ana ting lo seh la\ntun nah cun a cak zet ding nan tun cu\nhalkha pawl nih an siat suah theh\nziang kim ah halkha kan rinsan nawn lo\nram sungah CPP/CNP pawl an um zo si\nan mah kan thlun mai ding..cun tlangholh khal\nhi falam laizo a si cia mi kan ring mai ding\na thar an tuah cun mai tongte cio kan duh ding\ntui ta duh lo tu cu mi tha lo ngaite a sih ko\nhi…an lungput nan thei mai ding ka zum..\nramdang kan feh rero tla hi CNF pawl nih\ncun an mai hmin that nak ah CNF ruangah\nan ti a si hrimhrim lo ningzah a si ko..


Biaklianthang – Falam Baptist Church\nJanuary 26\tP&W Team Bible…\n'Biaklianthang' Tagged Posts\nShema News, Uncategorized\nRev. Biak Lian Thang Thlengkirsal thei dingih an ruah nawn lomi an ram ah an kirsal tikah Ezra le saltangmi Judah pawl cun, “Bawipa in Zion ih in thlenpi sal tikah cun, manglam vek a si,” an rak ti. An manglam a si hmang an ti nan a tak a rak si fawn tikah, “kan […]\nA Cemnetnak Leitlun Raalpi\nLeitlun ah raalpi vei (2) a tho dah ih cui’ raal ruangah minung 83 million in nunnak an rak liam phah. Kum 1945 ih Leitlun raalpi a vei hnihnak (World War II) a cem zawng ihsin tuni tiang kum 60 zik sungah Leitlunpi hi a tlangpi thu cun ramtin komkhawm awmi, ram burkhat le khat doawknak ngaingai a suak hrih lo ti seh la kan sual lo men ding. Asinan, 1948 kum ah Middle East ih Palestine ram ah Israel pawl nih Israel ram (State of Israel) an din ni ihsin thokin Middle East buainak cu nikhat hnu nikhat a sosang vivo ih leitlun hmunzakip tiang a cul ban phah thluh. Khuapi sungih ziin tlunah thisen runti bang in a luang, nunnak tampi pangpar pangin an ziam. Himi raalhrang (Terrorists) pawl ruangih thinak rapthlahzet pahnih te tarlang sehla, Sep 11,2001 ah New York ih WTC cu raalhrang (terrorist) pawlnih vanzam thawn an siatsuah ruangah sualnak neilo minung 3000 in nunnak an liam, 2005 kum, July thla London khuapi ih Meileng colhnak ah raalhrang pawl ih siahmi bomb a puakih sualnak neilo nunau le nauhak telin minung 100 lenglo an thi. A neuhneuh tete tarlang sehla cahmai in a daih lo ding. Kan leilung hi thisen rim a nam vivo.\n© 2018 Falam Baptist Church. Powered by churchthemes.com.


Leh-rulhnak Tha - Chinland Today Media\nMarch 20, 2017 11:39 am·0 comments\nBerlin ram an tthenawk laiah an sim ttheumi thuanthu pakhat a um. Nisuahnak lam Berlin cu Communists uknak hnuaiih um an si, Nitlaknak lam Berlin cu mahten ukaw, zalen zet an si. Ttumkhat cu ziang thuthokin si maw Nisuahnak lam Berlin ih um, mibur hrekkhat in hnawmhne le thilsiava cu bawm sungah thun tahratin, cuvek bawm tampi cu truck(mawtaw)pi thawn Nitlaklam Berlin ah an hei kuat.\nNitlaknak lam Berlin pawlin cumi an rak dawngih a sungih hnawmhne sia pawl lawnglawng an hmuhtik ah an thin-aithok zetih, baalbawm pawl cu heikuat kir dingin an um lawk. Asinan cutin hei lehrul ve ding cu ttha an ti sal lo. Cuaiah lehrulnak ttha thawn lehrul dingin le Communists kut hnuaiih umpawl bawm sawn dingin thutluknak an tuah sal. Cutin annih cun bawm sungah ei-theih thiltha a phunphun le ei-in siat har deuhmi thilfun tivekpawl hmangin an hei lehrul sawn a si. Cui bawm parah hitin ca an nganta “Pek ding kan neihmi thil cu kan pe aw veve a si”tin.\nHi thilcang thu vun ngaihtuah rero tikah, Nitlaknak lam Berlin pawlih lungput zohtthiamtlak zia kan hmu thei. Anmah camriam vekih thiltha lo pek an si laiah anih cun an neih thiltha thawn lehrul sawnin thlawsuah lamzin an sialsak sawn. Hivek lungput nei ding hi tuini ah leitlunin a hal ttiattia asi. Hmun kipah lehrulhnak thalo hmuh ding a tam vivo. Kan ram sungih doral mei a mit ngaingai thei dah lo khal hi lehrulhnak ttha lo thawi lehrulhawk vivo kan tum ruangah ti sehla a sual lo men ding. Khatlamin remawk lonak mei a run muahmi cu khatlamin rak mit-ter loin a rak sem nung sinsin ih cutin doral mei cu a hlio ve vivo. Acak sawntu in caklo sawn kha a nekrawk tikah caklo sawntu khalin tikcu remcang bawhin a rak pel khiokhi ve. Cutin rualremawknak cu a hla sinsin.\nInnsang khalah pasal ih phunhrannak nupi in a rak el ve zutzo tikah kheng le kho tiang in a tuar phah. Cuvek thotho in nupi ih phunciarnak pasalin a el ve tikah vuak velhawknak tiang a thlenphah ttheu. Thil tthalo cu thil tthalo lala in a lehrul tikah thil bese sinsin a suak. Ziangruangah saw aw hro siakha zetih in hrotu pawl hnenah aw hro sia zetih kan rak lehrul duh ttheu? Kanmai mawhnak um lo cingih in camriamtu khi kan ngaimawh ding asi lo.\nThil tthalo in petu hnenah thilsia kan pek ve ah cun anmah lala thawn kan bangaw ding. Aw hrosia thawn in hrotu kan rak hro ve asi ah cun a mizia tthalo kan ttawmpi ve tinak a si ding. Midang ruangah na sungih thiltha cu thil thalo ah cangter siang hlah. Judah pawl ih thufim ah “kan tongkam cu thla nei in a zam vivo ih a netnak ah kan mai parah a ra fu sal” timi an nei. A umzia cu kan tongkam ih rah cu a sia maw a tha maw kan mah in kan ei sal ding tinak asi.\nKan dung baite ih saya Jessie ih status tarmi ka duhzetmi cu “Lam ka leng niakno lai kha zin kapih uico in ‘Bo Bo’ i rak ti. ‘Bo Bo’ka vun ti ve. Ekhei!! Uico tlukfang ah ka suak si lo sawm?”tin an rak ngan dah. Milai in uico cu a bo ve ah cun uico dinhmun vekah a cang ih cui milai ih zahumnak a nepter. Cuvek ciah cun kan mah in botu tapoh hi kan bo let ve tum ah cun anmah thawn kan nep zia bangaw ding. Winston Chruchill khalin “Na lamzin zawh laiih a lo bo-tu uico pawl hmuahhmuah khi lungto thawn deng vivo na tum ah cun na feh duhnak hmun na thleng thei dah zik lo” tiah a rak sim dah.\nOnline ah si maw, hnatuannak ah si maw, hmun dangdang ah in dodaltu le aw-hro siakha zetih aan sia in fahtu pawl hnenah anmah vekin ansia thawn lehrul ve ding kan si lo. Thiltha kan neihmi hmangin lehrulhnak tha thawn kan rul sawn ding asi. Thingkung thalo cun rahttha a rah dah lo, thinkung tha lawngin rahtha a rahsuak. Thingkung thalo ruangah thingkung tha cu rahsia a rah ve ding a si lo. Phuba lak tumin lehrulhnak thalo thawn in dodaltu pawl lehrul salih tikcu heu rero dingah kan hringnun can tawite hi a uium tuk.


US in Huawei Kham Thuhla ah Huawei in Lungkimlonak Sim Ve - The Chin Times\nUS in Huawei Kham Thuhla ah Huawei in Lungkimlonak Sim Ve\nUS Ih Zuar Sian A Si Lonak Thu Ah Lungkim Lonak Pawl Huawei Ih Simnak\n29 May ah Huawei cun US cozah ih ban nak cu (illegal) dan pahbal ih thil tuah mi a si tiah ti. Huawei ih thubuai hin US le Huawei company lawng si loin China cozah thaw khalin an karlak sumdawnnak lamah harsatnak a thlenter a si. US cozah in China cozah hi Huawei company ih phenah a um mi a si ih ram humhimnak lamah ṭih a nung ding tiah an ruahnak hi a rei thlang hman sehla Huawei cun US ih puhnak cu a el ringring.\nMarch thla ah khan US in Huawei cu a ramah Huawei thilri pawl lei le hman nawn lo dingih thu a suah ruangah Huawei in National Defense Authorization Act (NDAA) timi parah ṭhumaw in taza a cuai tiah CNBA (business news) cun a tarlang. Thusuhnak an tuah mi ah, Song Luiping, Huawei company hrang ih lubik sihni (legal officer) cun US ih Huawei ban nak cu thuneihnak hringhrim ih thil tuah a si ih Huawei company um nawn hlahseh ti duh ih tuahmi a si tiah a sim.\nCule, politicians (ramkhel lam ih hruaitu) pawl in mipi pawl ih thazaang hmang in private company cu dodal a si ih hi vek thil cu a danglam ih tuihlan khalah hmuh kel mi a si lo. US in Huawei hi rampi hrangah ṭih a nung a ti mi khal mithmuh tham theih in (prove) khal zianghman a tuah fawn lo. Meithal siseh, meikhu siseh hmuh ding a um lo nan an ruahnak lawng a si tiah a sim.\nTrump ih thusuah mi, Huawei thil lei nawn lo ding le an hnen ih thil zorh nawn lo ding a ti mi in an karlak ih hmuhawk thiamlonak nasa zetin a ṭhang ter. Cui Trump ih thu suahmi in Huawei parah harsatnak tampi a thlen. Ziangahtile, Huawei hin US ih company tampi hnen in thil a lei ih cu tiin sum tuah a si. Huawei cu US ih thil zuar le lei ngah nawn lo (trade blacklist) ih ret a si ruangah US company, Google tivek khal in Huawei thawn an pehtlaihnak an cat ter thehnak a si.\nCutiih US le Huawei karlak ih thu harsa cu Huawei CEO Ren Zhengfei in hivek thubuai pahtlang dingah kan timtuah ṭhepṭhep ih leitlun huap company lakih hmaihruaitu hlawhtling si dingah hmailam lam ih nawr rero hi kan tumtah mi a si a ti.\nPrevious articleZiangruangah Leitlun Huap Ih Smart Phone Larmi US Ah Zuar Lo?\nNext articleDonald Trump le Tailor Swift karlak thuhla


Ralhrang In An Kaihmi Mino Pakhat Cu Khualak Lamzin Ah An Vel Ciamco Ih Thisen In A Khat, Midang Hringhronak Ah An Hmang – Meifar\nRalhrang In An Kaihmi Mino Pakhat Cu Khualak Lamzin Ah An Vel Ciamco Ih Thisen In A Khat, Midang Hringhronak Ah An Hmang\nMandalay Division, Taungtha Township, Yone Pin khua ih tlangval kum 21 mi Ko Kyaw Htet Wai cu ralhrang pawlin an kai ih khuasung lamzin ah an vel ciamco. Lamzin pakhat hnu pakhat ah an fehpi vivo ih an sit, an thong phahin kiangkap um mipi pawl cu an hrighro. Ko Kyaw Htet Wai cu mipi lamzawhnak ih hruaitu pakhat a si.\nNovember 21, 2021 zinglam nazi 10:00 hrawngah Ko Kyaw Htet Wai le a rualpa Ko Phyo Wai Kyaw (kum 19) cu ralhrang pawlin an kai, hridai in an tawnbet ih kut an thlak ciamco hnuah sakhan ah an hruai. November 22 zinglam nazi 5:00 hrawngah Ko Kyaw Htet Wai cu an khuasung ah an va hruaisal ih lamzin tluan ah an vel.\nA rualpa ih thuhla cu theih a si nawn lo. Tualsung mi pakhat in, “An rualvah in ralhrang pawlin kut an thlak ih an kai. Tuizing ah Ko Phyo Wai Kyaw lawng khuasung lamzin ah an rung hruai, an thong ciamco ih meithal tawko in an sawh. An sit ciamco, a lu ihsin a kezim tiang thlisen in a khat.\nA rapthlak tuk, ralhrang pawlin ‘in dodal asilen hivekin nan tuar ve ding, nan zum lo asilen in dodal uh tin kiangkap um mipi pawl an hringhro. Khuasung mipi pawl ṭih thlaphang dingin an cangvai, cumi hnuah hmundang ah an hruai. A thi maw, a nung ti khal kan thei hrih lo” a ti.\nTuizing November 23 zinglam ah ralhrang 100 hrawng cu motor 5 in an khua sungah an va lutsal ih inn 10 an siatsuah, an thilri bungrua pawl an laksak hnuah an tlansal.\nMalaysia Ah Letpanchaung Mi A Hlo, An Hawl Rero Lai


Monu Ek A Thlau !!! – Meifar\nMonu Ek A Thlau !!!\nDecember 6, 2021 admin Leitlun 0\nNeihawk ni cu zokhalin a ṭha theibik in hmang an tum ṭheu nan cansualnak tong an tam zet zo. Minnesota, Minneapolis khawpi ih um fala kum 23 mi Darnell le a tlangval Jackson cu an duhdawt aw zet ih Florida ah kutsihnak an nei.\nPastor in thutiam kamawknak a tuah laitak ah monu cu aum a nuam lo thutthi, a tlangval tangsung ah ava bawk lut ih mopa in, “Na ṭha maw?” tin a sut ih a lu thingin “Ṭha lo” a ti. Monu Darnell hi a cangsual zet, kutsitnak an neih laitak ah a voih ih a luak, cun ek a thlau bet.\nZiangkim an tifai hnuah kutsitnak cu an tuahsal ih tluangten an thehsuak thei. A hlan khalah kutsitnak ropi zet an rak nei zo ih tuiṭum cu an sungkhat le rualpi pawl hmaiah a hranten kutsihnak an tuahsal mi a si. Monu in a thilton cu online parah a tarlang ih nikhat sungah a lar cih.\nMonu in, “Kutsihnak kan neih laiah ka pasal hnenah ka dam ṭha lo tin ka sim thei nan capoh men ah a ruat, himi ni ah zing ihsin zianghman ka ei lo. Sibawi in na thisen a mal tin in simcia thawn ka sunglam a ṭha lo ih ka cangsual” a ti. An neihawk ni cu an theihhngilh nawn lo ding.\nPDF Pathum Cu Bomb An Test-nak A Puaksual Ih An Nunnak A Liam\nRalhrang Pawlin, “Democracy Nan Duh Asilen Ralkap Uknak Hnuai Ah Um Uh” Tin Meithal An Kap Ciamco Ih Nauhak Kum 5 Mi An Kap That


NLD Party Mangtha - Chinland Today Media\nMay 3, 2010 8:13 am·0 comments\nThe Independent | AFP | AP\nKum 21 sung Kawlram mipi zalennak an neih theinak dingih hma rak sial rero tu NLD party pawl cun an lungthli tum leh saduh thah ti kim man hrih lo in an party cu cem lam a pan vivo.\nRalkap mi uk acozah ih daan bulhram pi an tuahmi cu a thiang hlim in a dik lo tih an ti lawng si lo in an hruaitu lu bik Aung San Suu Kyi hrilawknak ih tel siang lo dingih daan bulhram an tuah ruangah NLD party cun tuikum hrilawknak dingih telding hrang hmin pek ding cu duh lo in tuikum hrilawknak an duhlonak le an pomlo nak an langter.\n‘NLD party cu a nung mi party a si nawn lo, a sinan kan tih lo, riahsia hlah uh ni khat ni ni ahcun kan dingsuak sal ding tiin an party hruaitu Tin Oo cun a sim. Asinan NLD party hminsinnak ih an hman mi puan rongsen, arsi le vate zuk pawl an zung (office) tlun ih an tar mi pawl khal bal an tum lo. Thuneitu pawl in an tuahdingmi tuah hai seh kan tuahdingmi kan tuanvo a si lo tiin Win Tin Kawlram ih ramthukhel ruangih kum 19 sung thawngtla, kawlram ramthukhel ih thawngtla reibik cun a sim.\nNLD party cun hmun le hma office nei lo in um hman khal hai sehla Kawlram ih thawngtla mi 2100 lenglo pawl hnen ih an hnatuannak, fimthiam an zirhnak, harh damnak lam le sum pai ih an bawm pawl cu cawlh san an tum cuang lo. “ Asinan ramthukhelnak lam cu zianghman kan tuah lo ding’ tiin Tin Oo cun ralring zet in a sim. ‘Thuneitu pawl thawi theithiam awklo nak ding lak ihsin kan ralring a si’ ti khal cun a sim bet. Kan hlan thuanthu 1980 kum ihsin kan zohtik ahcun mitthli cu a luang tin Win Tin cun a sim. A hlanahcun kan sungtel simi cun card an neinan tu ahcun an thinlung le an thluak in kan lam tang an si tiin a sim bet.\nTui kum hrilawknak ding cu October lole November thla sungih neihdingin zumnak a um nan thleng awknak ding mipi hnen ih a thlen dingcu zum a um lo. Kan dung kar ih Prime Minister Thein Sein le cabinet minister mi 22 lenglo an hna an cawlhsan mi khal in ralkap miuk ih a thiltum mi danglam a nei ti cu a lang ter.\nTui kum hrilawknak ding hrang ih an daan tuahmi cun rorel innpi ah ralkap pawl hrangah hmun canvo zatek 25 hamsak si cia dingin nemhnget mi a si. Cu ruangah tuikum ih hrilawknak an tuahtum mi cu ralkap uknak cu upadi le daan bul hrampi pawl thawi a remcang mi ukawknak ih canter an duh ruangah a si, mipi thawi thuneihnak hlawmawk an duh ruangah a si lo ti in Kawlram thu ruatthiam Bertil Lintner cun a sim.\nKawlram zalennak hrangih nunnak, thazaang, thlan ti, sum saw, neih mi hmuahhmuah ih a rak sual rero tu NLD party cu May 6 ni ihsin Mangtha tiin Kawlram hrilawknak ahcun a um hrih ding.


TikTok app in iPhone hmangtu pawl ih DATA Fir | Falam Online Media\nTikTok app in iPhone hmangtu pawl ih DATA Fir\nJune 28, 2020 admin\t0 Comments Tech\nTulai tleirawl le Intertainment khawvel ih hman bikmi TikTok app in iPhone hmangtu pawl ih data a fir lai cu test nak an nei rero lai mi iOS 14 privacy feature thar in a kai ngah.\niOS 14 privacy feature cu iPhone hmangtu pawl ih cangan mi temporary ih retnak clipboard ih data a thupten firtu app an um a si le phone neitu simthei dingih tuahmi a siih TikTok in iPhone hmangtu clipboard ta data a fir lai cu a kai ngah mi a si.\nKan dung kum khalah user data a fir mi kaingah a siih TikTok lam cun app featrue thar a siih kan rem lohli ding tiin thukamnak an nei nan, tu ah data fir lai kai ngah bet a si.\nTikTok cu China, Beijing hrambun ByteDance company tuahmi a siih 2019 ah, kum 13 tanglam nauhak, TikTok app hmangter lo ding timi children privacy law daan pahbal ruangah $5.7 million cawhkuanter an si.\nTikTok in hivek ih daan a pahbal ruangah le a neitu company ByteDance le China cozah pehzomnak an nei ruangah US cozah in Department of Homeland Security, Navy, Army, Transportation Security Administration, State Department pawl thawn pehpar awmi Phone pawl ah TikTok app hmanglo dingin a kham a si.\n← Sushant Singh Rajput uituk ruangih Thlaiawthat tleirawl an tam thlang\nSurbung Airport Thuhla Theih Ṭha by Steven R Sunthang →\nEk-inn hnakih Let 7 tam in na Smartphone a baal sawn


Falam ah CDM i teltu an pung, Palik pahnih khal CDM ah an tel thok - Falam Online Media\nFalam ah CDM i teltu an pung, Palik pahnih khal CDM ah an tel thok\nMarch 2, 2021 Ni Hnem Sung\t0 Comments\nMipi authawm ngaisak in le ralkap ukhruainak hnuai ih cozah cetcangdan tuar thei nawnloin CDM ih telthoktu rampihuap cozahhnaṭuan an pung vivo ih, Falam khalah palaik pahnih le GAD zungih hnaṭuan mipakhat in CDM ah an telthok thu tlangthannak an nei.\nMarch 1, mizaan lam ah Falam GAD zung ih hnaṭuan Mai Rebecca (GAD zung ihsin CDM i tel hmaisabik) cun CDM ah a telthokzo thu a tarlang ih tuisun, March 2 khalah GAD zung ih hnaṭuan Mai Siang Hlei Tlem cun CDM ah a tel thok thu theihternak capi a suah.\nFalam ih palik pahnih khalin CDM ah an telthok thu, mipi khuatlang theihternak an nei ih Falam palik zung ih Corporal Sai Thang (Thar Nge) cun “ralkap ukhruainak hnuai ah hna ka ṭuan nawn lo ding. Mipi lam ah ṭangin CDM ah ka tel thok. Asinan, hnaṭuan ka bansan tinak siloin mipi lam ah ṭangin CDM ka tuah mi a si” tiah March 1 ah video tawi a thlah.\nMarch 2 khalah Falam palik zung ih Private Myo Tin (ရဲဘော်မြို့တင်) in CDM ah a telthok thu tlangthannak video tawi a thlah ih “ralkap ukhruainak hnuai ah hna ka ṭuan nawn lo ding. Mipi lam ah ṭangin CDM ah ka tel thok. Asinan, hnaṭuan ka bansan tinak siloin mipi lam ah ṭangin CDM ka tuah mi a si” a ti.\nMizaansun lam khalah Falam cozah zung ih hnaṭuan minung 100 luan in CDM ah an tel thu theihternak capi an suah ih March 2 khalah FALAM မြို့နယ် အခြေခံပညာကျောင်ဝန်ထမ်း minung 23 in CDM ah an tel thu theihternak capi an suah a si.\n← Atufang Myanmar ram ih lar zetmi Pukmah 505 (Penal Code Section 505)\nMipi cetcangdan thlingthlatu Palik pahnih cu ningzak neknek dingin an hrem →


Scotland ram hrangah Missa raithawinak ih siar mi Bible ca thar tuah dingah an tum July 25, 2020 | Radio Veritas Asia\nScotland ram hrangah Missa raithawinak ih siar mi Bible ca thar tuah dingah an tum July 25, 2020\nScotland ram hrangah Missa raithawinak ih siar mi Bible ca thar tuah dingah an tum\nScotland ram, Aberdeen ih Bishop pakhat a si mi Huge Gilbert (OSB)\nA tui suah ding mi Missa raithawinak ih siar mi cauk ruangah Pathian ih miphun hrangah Cathianghlim tam deuh in a nung thei ding. Cuihleiah ruah nak, tuar nak, nunphung pawl khal rem in leilungpi khal a thleng ter ding tiin a ruah san thu a sim. Scotland Bishop pawl pawlkom cu Biakkhawm nak ih hmang mi cauk thar pawl tuah dingah timtuah rero a si.\nHimi cauk ih hman ding mi thu hla pawl cu English Standarh Version tong kha hramthoh in an ret. England le Wales ram pawl ihsin Catholic pawl khal hi tong let mi lawng an ring. Himi tong let mi an hmang nak cu kawhhran mipi pawl hrangah hmuh theih rori, theih thiam khal ol in, Scotland, England, Wales ram pawl zaten hmunkhat si ding khal ah a si. A hlan ih hman mi ca ah Jerusalem Bible tiin hmin pek mi tong let mi ca cu a thupi ah ret in Jerusalem Bible cauk hmin a nei mi tong let mi ca suah mi 19600 ihsin thok in Bible ca zingzoi nak tampi tuah asiih an rak hmang a si. A tu suahsal dingmi tuah tikah a dang tong leh mi pakhat hril in, cui tong leh mi ihsin ngah ding mi thlarau lam hlawk nak khal ngah sal duh nak ruangah a si. Cuihleiah Pathian hnatuan tu pawl ih nikhat ah veili an siar mi thlacam nakih hman mi Saam pawl khal Scotland Bishop pawl ih biakkhawm nak thawn pehpar mi committee khal in nemhngek nak an neih thu, curuangah Biakkhawm nakih hmang mi Bible pawl le Pathian hnatuan pawl ih nikhat ah veili an cam mi thlacam nakih hman mi Saam pawl zaten bang rep dingin khal tumtah nak an neih thu, Missa raithawinak ih hman mi tong leh mi Bible hmang dingih hril nakah Scotland Bishop pawl cu a hlan kum ihsin thok in relkhawm in ruah nak an rak nei a si.\nScotland Bishop pawl khalin a tui suah ding mi Bible cu an hngakhlap zet vekin man nei zet in suah thei dingah a nepnawi, a cekci le felfai zet in siar tikah ol dingin le a hmang tu pawl hrangah theih thiam ol ding cutivek pawl cu telh dingah an rel khawm thu, himi Bibel ca thar tha zet in suah thei dingah kum tampi a rei lai ding. Himi cauk tuah theh veten biakkhawm nakah a tul mi Bible catlang pawl zaten a tel thluh ding thu an sim.\nPope Benidict XVI ih harhdamnak tih phan ding a um lo thu an sim August 3, 2020\nThinlung harhdamnak thupi ih ret nak ding caan a si zo July 15, 2020\nCatholic Pawlpi huat ruangah Managua khuapi ih um Thinglamtah meisa in ur. August 01, 2020\nAustralia ram, Port Pirie Diocese hrangah Bishop thar an ngah August 1, 2020


Stihl - FSA 56 Set inkl. Akku und Ladegerät (Empfehlung!) - / Gartentechnik / Motorsensen / Akkumotorsensen bei Gerhard Reiter, Dachau (bei München)


Ziangtluk Khualtlawnnak! - Chinland Today Media\nNovember 25, 2009 9:26 am·0 comments\n1 Thesalon 1\nZiangahtile Bawipa ih thu cu nanmah hnen ihsin Masidonia le Akhaia peng khua zakip ah a thlen lawng si loin Pathian nan zumnak thu cu khuaza ramkip ah a thang a si. Kanmah ih sim rero hman a ttul lo. – 1 Thesalon 1:8\n– Ezkiel 24-26\n– 1Peter 2\nFrancis Asbury cu rang to in kum 50 zikte sungah peng 6,000 lai khual a tlawng. A dam lo nain taimak in baang loin a tlawng rero. Reipi khual a tlawnnak hrangah ol tein a siat lo dingmi zukneng sa caar a keng ttheu. America ram Methodist kawhhran tthansonak hrangah khualtlawng in Khrih thuthangttha simzirhtu a si. Khuate pawl ah kawhran thar din in Jesuh hrangah hmual neizet in hna a ttuannak cu ciingman ringring a si.\nHnattuan a cawlh tikah a zirh ngah zomi khualtlawng thu zirhtu 700 hnak in an tam sawn. Asbury a thlen kum 1771 ah America ram ah Methodist mipum 600 lawng an um. A thlen hnu kum 45 a rei tikah 2,00,000 an kim.\nAsbury le Paul ih kawhhran din daan an bangrep. A dinmi Thessalonica ih kawhhran ah Paul in, “Bawipa ih thu cu nanmah hnen ihsin Masidonia le Akhaia peng khua zakip ah a thlen lawng si loin Pathian nan zumnak thu cu khuaza ramkip ah a thleng a si” (1Thes.1:8; Tirh. 17:1-10) tiah a ti.\nKhualtlawng ih thuzirh hi a hramthok in a um zo. Rualpi, sungkhat, le innhnen pawl hi kan ramthar an si. Tusun ah mi pakhatkhat thuthangttha theih ttultu a um ti na ruat dah maw?\nBawipa, thlarau hlo duhdawtnak thinlung i pe aw,\nKa sungin cuih thlarau cu duhdaw aw;\nKeimah lam ih ttuan ttulmi ttuan ve ning,\nNa hrangah cuih thlarau ngah dingin.\nKhrih duhtu pawl cun a hlomi pawl tlun ah duhdawtnak an nei.\nFamkimnak hrangih Thlacamnak\nCiamciam Ih Hrilmi Ttongfang


Leitlun Ralbuai Hminthang pawl part (1) -\n1. Leitlun Ralbuai Ttumkhatnak (1914-1918)\n(a) Ralbuai Thok Ni – 1914 June 28\n(b) Ralbuai Cem Ni – 1918 November 11 ah kahawk cawlh a si ih, 1919 June 28 ah Versailles Lungkimca tuah in ralbuai a cem.\n(c) Ralbuainak San – Austria Siangpahrang hual Francis Ferdinand le a nupi, Sarajevo khawpi ih phiarthah (assassinated) an si thu ah, Austria ram in Serbia ram mawh a puh ih ral a phuan ihsin ral a buai thok. Francis Ferdinand thattu hi Slav phunhnamveitu (nationalist) Gavrilo Princip a si.\n(d) A do-aw-tu rampawl – Germany, Austria, Italy, Britain, France, Russia, United States\n2. Leitlun Ralbuai Ttumhnihnak (1939-1945)\n(a) Ralbuai Thok Ni – 1939 September 3\n(b) Ralbuai Cem Ni – 1945 August 15\n(c) Ralbuainak San – Kuthnuairam cuhawknak, hriamhrei neih zuamawknak\n(d) A do-aw-tu rampawl – Britain, United States, France (Ttangrual Rampawl)\nJapan, Italy, Germany (Rinlaili Rampawl)\n3. Marathon Doawknak ( September 490 BC)\nGreek le Persian pawl doawknak a si. Persian-pawl in Greece ram an doram(h) tum mi cu Greek-pawl in an rak do-kham. Persian ralkap 15, 000 cu Greek ralkap 11,000 in an do neh. Persian ralkap 6,400 an thi ih, Greek ralkap 192 an thi. Greek-pawl hi an mal sawn nan an hriamhrei a ttha sawn.\nThuanthu ahcun doawknak hmun Marathon ihsin mi pakhat cu Greece khawpi Athens (peng 25 ttha hrawng a hla) ah ral an neih thu simthei ding in thlah a si. Athens khawpi a thlen tikah ral an neh thu lawng a sim ta man ih, bang(h)cauh tuar lo in a thi cih. Himi hi san thar ih Marathon tlanzuamawknak bulhram a si. Asinan sanphung ngantu Herodotus cun tlan cak dan zirh mi Pheidippides cu doawk an thok hlan ah Spartan-pawl hnen ih bomnak dil ding ah Athens khawpi ihsin Sparta khawpi ah an thlah tiah a ngan. Pheidippides hi peng 150 hrawng (240 km) a hla mi Sparta khawpi thleng ding in ni hnih hrawng lawng a rei.\n4. Crusade Ralbuaipawl (Crusades)\nZabi 11 nelam ihsin a thok mi ralbuainak a si. Hriamhrei le thazang thawi’ ram a nor-vivo-tu Muslim-pawl dokham tum ih doawknak a si. Islam sakhua darhzainak dawnkham ding in, Ram Thianghlim khontthawl sal thei ding in (Muslim kuthnuai ah a um), sakhaw picang thlen-hrih-lo-nak hmunpawl la ding in, le Muslim-pawl ih an lak mi Khristian rampawl la sal thei ding in, an tumtah. 1095 ihsin Crusade (anmai’ kawhdan in sual ral donak, sim duh mi cu Muslim-pawl donak) neih thok a si.\nZabi 11 cem zawng ah Muslim-pawl in hlansan Khristian ram ih tthen thum tthen hnih cu an la zo. A hleice in Khristian-pawl hrangih ram thupi a si mi Palestine, Syria, Egypt, le Anatolia (Asia Minor ti khal in an ko, tuisan ah Asia khawmualpi sung ih tel Turkey ram hmuntthen) tipawl khal an la. Nor vivo an tum fawn. Curuangah do-kham ding in Roman Catholic hotu Pope ih thupek in a tang lai mi Khristian rampawl ihsin pumpe-aw-tu ralkappawl in Muslim ralkappawl an do. Zabi 12 le 13 sungah a nawlpi ih siar hman in ttum 5 lai an do.\nA tir ahcun an neh vivo lawk ih Palestine le Syria rampawl ah Khristian ram an din sal thei. Asinan lehhnu ah Muslim-pawl in an run nor sal lala. Himi doawknak hi kum 200 lenglo a rei ruangah leitlun ih ralbuai reibik tiah kawh a si.\n(Battle of Waterloo) (1815 June 18)\nNapoleon ih hoha mi France ralkappawl le Europe ih ram thacak pawl doawknak a si. Waterloo khawte thlanglam peng thum hlatnak hmun (Belgium ram khawlipi Brussels thlanglam peng 9 hlatnak) ah Napoleon ih ralkap 72,000 le English miphun Wellington Khawpilal (Duke of Wellington) ih hoha mi ram thacak ttangrual ralkap 68,000 (British, Dutch, Belgian, le German ralkappawl) le Ralbawipi Gebhard Leberecht von Blucher ih hoha mi Prussian ralkap 45,000 pawl an doawknak a si.\nHimi doawknak ah Napoleon a duai. Napoleon ih ralkap lak ah a thi le hliam tuar 25,000 an um ih, 9,000 kaih an tuar. Wellington ih ralkap 15,000 an thi ih, Blucher ih ralkap 8,000 an thi ve. Himi ttum ih a duai hnu hin ralbawi hminthang Napoleon hi a dingcang sal thei nawn lo.\n6. Normande Doramh-nak (Normandy Invasion)\nLeitlunhuap Ralbuai Ttumhnihnak lai ah Ttangrual ralkappawl (Allied forces) in France ram, Normandy tipikap ah German ralkappawl hlawhtling zet ih an nor theinak doawknak a si. German-pawl kut hnuai ih a um mi France ram la sal ding in Ttangrual rampawl cun 1944 June 6 cu D-Day (raldo thawk ni) ah phuang in ralkap thazang 156,000 thawn an nor.\nNormandy tipikap ihsin German-pawl cu an nor vivo ih August thla ahcun France ram saklam hmuahhmuah cu an luatter thluh thei. Normandy Doramh-nak ihsin Germany ih lut an man tiang ahhin Ttangrual ralkaplam ihsin a thi, hliam tuar le hlo 200,000 lenglo an um ih, German lam ihsin 300,000 lenglo an um ve. French rammipi zaran 12, 000 an thi-hlo fawn. 1944 June 6 hi Leitlunhuap Ralbuaipi Ttumhnihnak lai ih D-Day theihhlawhbik a si.\nPrevious Post: Smartphone Ngawlvei (Nomophobia)\nNext Post: Leitlun Ral Buai Hminthang Pawl Part (2)


Leitlun Hruang | VCTH\nHome » Cahram » Leitlun Hruang\nBy vcth on June 20, 2013.\nKan dung April thla ah “South Asian Association for Regional Cooperation” tiin Asia thlanglam ram riat pawlkom politic le pursumnak lam kutkai aw dingin tawlrel a si. Cui tonkhawmnak ih a san cu ramkhat le ramkhat pehzomnak a hnget sinsinnak ding le ramsung ih thilri, fimthiamnak, technology, nunphung pawl dawnkhamtu um lo in ol ai sinsin ih hlawm aw thei ding ti a si. An tumtah vekin a si thei ngaingai ah cu a rei hlan ah Asia Community ti a tha a cak zet mi pawlkom pakhat a rak suak ding.\nRamkhat le ramkhat huat awnak pawl tan in duhdawtnak thawn kutkai aw in feh tlang ding ti cu Amen ti lo bak a dang ti ding a um lo. Nan cui Forum a kai tu ram pawl ka thir tikah an ram kha hruangkham nasa zetin a tim zel rero tu ram pawl an si. “Kha rei, ziang ti si?” Hruangkham kan ti tikah Pursumnak, Thleidannak ti pawl a silo, thirhling thawn, tlakrawh thawn tuah mi a hngetkhoh zet mi hruangkham pawl a si.\nTahṭhimnakah Pakistan in Afghanistan thawn an ramri pawl ah thirhling nasa zetin a kham hleiah Bumb(mines) pawl tla tamtak lei sungah a phum. Aliam 1980 hrawngah India tla in Pakistan thawn ramri ah hitin a rak tuah dah. Terrorist pawl an ra lonak ding ah a ti. A ngaingai ah India le Pakistan ram karlak ah ciarbek tipi in a dang zo. Culawng siloin India nisuaknak lam Bangladesh thawn an ramri ah tla hruangkham tum sau zet an sak bet. Bangladesh cu farah, harsa ram an siih cui farahnak, pem, vaihnak pawl India ram sung thleng pang ding ti phangah a si.\nHih thil hi India kiangkap lawngah a silo, leitlun hruangkham a tim zal rero tu ram an tam nasa. Iran in Pakistan thawn a ramri ah tlakrawh hruangkham nasa zet a tuah, tazawin lo in vai le pem khamnak ah ti a si. Botswana khalin 480 km a sua thirhling hruang cu Zimbabwe thawn an ram ri ah a tuah, thirhling lawng lungkim loin electric an thlah bet. Saudi Arabia tla in thlanglam Yemen, saklam Iraq thawn ramri hruangkhamnak hrangah Dollar million tamtak cemin a timzal rero. Leitlun ram ṭhangso bik ih ruah mi USA khal Mexico thawn an ramri ah hruang na zetin a kham ve.\n“Hruangkham ṭha in rual ṭha a sar” tiah an ti. Nan leitlun khat le khat pawlkom aw a ṭul fawn, hruang le nasa zetin kan kham. Ziang thawn a bang tile ‘nuam zetin kan pursum aw ding, nan ka kiang nai tukah cu um hlah.’ Indian Journalist Suman Dubey in “thinlung lam ah cu OK kan si, sangka ka ong nasa nan taksa, hmuhthei thil ah cu kan hmu vek siko,’ tiah a ti.\nIsrael Miphun humhual committee hotu Dan Schueftan in, “hruangkham thawn pehpar aw in sim ding tampi a um. Tu cu USA le Europe ram pawl khal in dawnkham a thei lo mi vai le pemnak thawn pehpar aw in an thei thiam thlang. Kan miphun humhimnak a famkim zo maw? A kim zo ah cu sangka ong ding a si ko, nan tu din hmunah cu sorry si hrih ko. Sangka na tukin kan ong le ṭihnung za thil, ral pawl ol ten an lut ding,” tiah a rak ti. A ṭong mi hna lut a thlum lo nan el ding a um lo.\nRam pakhat in a ram humhimnak ti cu a thupibik in a ruat a ṭul. Cucu rampi ih ṭuanvo a si. Ziangtin rampi kan humhual ding ti cu nasa zetin ruat a ṭul. Hruang thawn rampi humhual cu san a man nawn lo a bang. Hruangkham a zaza in kan kham hman ah dawn kham thei lo mi thil tampi a ra lut. Mithmuh hruang hi a thupibik ih ret thei a si nawn lo. Kan miphun le ram humhim, Kan miphun le ram thansonak hrangah san thawn a milh aw mi, a ṭha sawn mi ka hawl a ṭul.\nA World Divided by Simon Robinson


Tuukhal pawl - Chinland Today Media\nAugust 2, 2012 1:25 am·0 comments\nBible Siar Ding: 1 Korin 9:7-14\nJesuh in, “Johan fapa Simon, i duhdawt maw?” ti’n a sut saal.\nSimon in, “A si Bawipa, ka lo duhdawt cu na thei,” tiah a let.\nJesuh in, “Ka tuu pawl kilkhawi aw,” tiah a ti.\n– John 21:16\nNa hmuitinmibik cu hminthannak le vantthatnak a si ahcun – hlawhleeng (full-time) ih Pathian hnattuan cu na hrilnak saangbik a si lemlo ding. Mi thawng tampi in mi ih theih loin ramthar mission field ah le leitlun hmuntin ih kawhhran tumpi le fate ah anmah le ti thei tawkin Pathian hna an ttuan cio. Ziangruangah cuti’n pumpe in Pathian hna an ttuan ti asile Yahweh Robi in a ko hngai ih A tuu pawl khal dingih a fial ruangah a si.\nTuukhal Bawibik Yahweh Robi ih kawhnak aw thei in, “Aw, siseh” tiih thulehnak neih thei cu tonteh dah kel lomi ttuanvo mawhphurh cohlannak le thuthlunnak neih a si. Pastor pawl cu an tuurual pawl ih thlarau nun harhdam le tthanglian pitling dingih cawmdawl dingah ttuanvo le thuneihnak hleice neitu an si. Cuti ih an ttuan cingin anmah le innsungsang in mizapi ih cosaan duhmi sinak neih cu an duh ve ko ding. Himi pawl ai ah annih cun Tuukhal Bawibik ih thu kha an thlun sawn a si.\nTuukhal in an tuurual hrangah ttuanvo an nei, asinan tuurual khal in an tuukhal hnenah ttuanvo an nei ve. Kan Pastor pawl hrangah thla kan cam sak thei, awkam in siseh, ca in siseh thazaang kan pe thei. An Pathian hnattuannak hrangah sumsaw in siseh, tikcu caan le thazaang suah in siseh kan bawm thei. Riahsia le thanau ko soisel loin an thathawhnak dingah lomnak le thangthatnak in tha kan pe thei. Cumi pawl tlunah Cungnungbik Pathian ih hnatuantu an sinak ruat in an parah duhdawtnak langter le upat sunloihnak kan pe thei a si.\nKan tuukhal pawl in tuah ding hna an nei – ih kannih tuu pawl khal in kan nei ve.\nYahweh Robi, Na tuurual pawl cawmtu dingih ttuanvo na pekmi\ntuukhal pawl thapetu si thei dingin in bawm aw.\nTuni ah ka Pastor le a innsungsang hnenah\nziangti’n so duhdawtnak ka langter thei ding?


VCTH le Mai Zirte suhtonnak | VCTH\nHome » Interview » VCTH le Mai Zirte suhtonnak\nBy vcth on October 16, 2017.\nFalam Khawsung ih Phunsang tlawng hrang timlamnak, Mirang ca zirnak le Zatlang riannak lam ih tlawng pakhat a simi Chin Institute of Social Science tlawng in kan ram hrangah rinsan tlak mino tampi a hriang suak zo. CISS tlawng ttheh hnu in ramdang ih tlawng a peh bettu pawl an um rero vekin ramdang tlawng kai dingih a timtuah rerotu mino pawl tla an um. Cumi pawl lak ihsin VCTH in ramdang tlawng kai ding ih a timtuah rerotu Mai Zirte suhtonnak kan rak nei.\nVCTH: Na thuhla tawi in sim thei pei maw?\nKa hmin cu Mai Zir Tir Thang siih Falam ah ka suak. Phun hrek in phun hra tiang No. 2, Basic Education High School, Falam ah ka kai. Phun kua tthal tlawngpit sung, CISS a hmaisabik an phuan thok kum in night tuition class ka kai ih phun hra ka ttheh ve tein CISS day class ka kai peh.\nVCTH: Ziangtin CISS tlawng na thei thok ih ziangruangah CISS na kai?\nPhun kua ka kai lai ah CISS phuan thok asi ding thu le night tuition kai thei nak ding thu CISS program director Gavin Wisdom nih kan tlawng (kan khaan) ah ra in theihternak a neiih cunah in ka thei thok. A hmaisabik kai ding ih khua ka rak khaangnak cu, CISS cu a hmaisabik mirang tlawng, ahleice in mirang pawl rori ih zirh ding mi a si tikah Laimi pawl hrang ih ngah har zet mi chance a siih mi rang tong tong thei ding in le kan senior; first le second generations pawl ih Falam hrang an cangvai daan pawl ka hmu hnu in CISS kai ding in thu ka tthen cet.\nVCTH: CISS tlawng na kai tikah na ruat vek a si maw? Na rak ruahsanmi pawl a lopek thei maw?\nCISS tlawng ka kai tikah ka ruat vek a si lo. Ka ruahnak ah cun mirang tong (speaking) hrawng lawng in zirh dingah ka rak ruat. CISS ah cun speaking lawng siloin mah le mah rinsan aw ih ram hrang ah hruaitu ttha pakhat si thei dingin a phunphun in zirnak kan nei. Cu lawng hman silo in Falam khua leng- a dang khua dang dang- kan thleng dah lonak hmun pawl ah tla in feh pi. Ka ruahsanmi pawl leeng ah ka ruatbaan lo mi tiangin in pek thei. Cumicu tuih tlawng ka kai reronak Pre- Collegiate Program lut thei ding tiang thiamnak in pek ih lam zin in ong sak.\nVCTH: CISS tlawng na kai lai ih na duhbikmi pawl le har na tibik mi pawl, na hngilh theilo mi thil pawl in sim thei pei maw?\nCISS tlawng ka kai lai ih ka duhbikmi cu Saya le tlawngta karlak ih peh tlaih awk daan asi. CISS ih ka tong mi Saya pawl cu Saya an sinak upat an tlak zet zet vekin u nau, sungkhat, rualpi vekin tla rinsan an tlak ngaingai. Saya ka si ti hngalnak thinlung nei lo in tlawngta pawl thawn lungrual zetin ke kan kar tlang hai.\nA har ka tibik mi cu CISS tlawng cu a hlan ih kan rak kai mi acozah tlawng thawn bang aw lo, a dang lam; kan zir mi ca, zir daan, ttong hmang mi pawl a dang tikah ka kai thok ah cu a har ka ti em. Computer (laptop) cu tlawngta pa hnih lo le pa thum kom ah pakhat lawng kan hmang thei ruangah assignment tuah tikah mah duhduh, man cancan ah kan tuah thei lo mi a har ka ti.\nCISS tlawng kai lai ih kan tuah mi, kan zir mi pawl a zaten ka hngilh thei lo. Cumi pawl lak sung ih pakhat a simi mi cu Falam khua kiang kap ih um mi khua pawl ah feh in Land Rights thusimnak le khua ih an ttul sam mi pawl sutnak project asi. Rinsan tlak khua-nu khua-pa pawl hmai ih thusimnak nei cu keimah hrangah a hmaisabiknak a si bang tukin le kan Falam khua kiangkap ih um tu khua mi pawl ziang vek harsatnak an tong timi le an mah ih rinsannak mit hmai te thawn kan mah hnen ah an tuul sam mi pawl in sim lai can te cu ka hngilh thei hrimhrim lo.\nVCTH: Tulaifang ramdang ah tlawng kai dingin na timtuah rero tiah kan thei, PCP ah nan cazir dan le nan zuam dan, interview nan tuah thok ihsin thuhla cipciar deuh in in ruah thei pei maw?\nPCP ah cun kawlram sung ih an hmang dah lo mi zir dan; discussion based in kan zir- thai zing ih zir ding mi ca siar ding assignment in pek cia ih class sung ah kan siar mi sung ta kan mah ih ruat daan, hmuh daan pawl relkhawm in kan zir tlang. Yangon khua sung, a kiang kap, Bagan tivek, pawl ah field trip thla khat ah vei hnih kan feh. Cu lawng siloin ramdang tlawng, a hleice in US tlawng lutnak hrang ih a ttul mi SAT le TOEFl hrang ah tla in zuam pi, zarh khat sungih tlawng pit can (weekend) ah Rangoon khua sung ah community work; volunteer kan tuan.\nPCP tlawng ka apply lai ah ka nu te ih siannak ngah lo in ka rak phi. Innsungsang sungah lungkim aw lonak tam pi ka rak pah tlang. Pathian hnen ah thlacamnak, Bible siarnak thawng in le CISS ih ka saya pawl in ttan pinak thawng in ka neh suak. PCP entrance test kan phi laiah ziang hman thei lo rori in kan phi ih Pathian khai sangnak thawng in rinlopin writing test a ongtu lakah ka tel ve ih CISS in October thla ih Yangon trip kan feh phah ah minung pathum PCP ah Interview kan phi. Culai ah kan innsungsang pawl ih in duh sak mi Nursing Training School tla ka apply. October thla sung ah a pahnih ih result an suak tlang ih ka nu te nih cun nurse sawn kai dingin in timlam sak. Nurse kai ding in cu ka sunmang ah hman ka rak man dah mi a si lo tikahcun PCP sawn kai ding in ka nu te ih in hril sak mi cu ka rak el. Keimah lawng ih simnak lawng in an lung ka tong ter thei lo ruang ah CISS ih Saya pawl an zaten kan inn ah ra in ka nu hnen ah tthaten le ka nu lung fiang vurvo dingin in sim sak. Cutin ka nu ih siannak ka ngah sal.\nVCTH: CISS ih na rak zirmi pawl hi hmailam na tlawng kainak hrangah a lo tthathnem pi maw? A tui nan lak duhmi course pawl hi CISS ih nan zirmi thawn a peh tlaihnak a um maw?\nCISS ih ka rak zirmi pawl in hmailam ka tlawng kainak hrang ah tampi tthathnem nak in pek. PCP cu liberal art tlawng asi bang tuk in CISS ih kan zir dah mi pawl tam pi an tel. College ah Environmental Science, Sociology le Anthropology pawl ka lak tum ih an zaten CISS ah ka rak zir tep dah mi lawnglawng an si.\nVCTH: Hmailam ih na tumtahmi in sim thei pei maw?\nKan hmai lam ih thilcang ding mi cu ka sim thei lo na in ziangtin cang sehla tiih tumtahnak cu kan nei cio. Kei tla hmailam can ah ramdang ah College kai ttheh in Kan Ram hrang ah a cang thei bik in ka zir ngah mi pawl hmang in thleng awknak pakhat tal hmuh dingin ka zuam. Kawlram zate pi lo le hman ah kan Chin ram hrang tal ah rinsan tlak hruaitu ttha si thei dingin tumtahnak ka nei. Ahleice in kan Chin ram ih mino pawl ih hmai lam kekarnak ding lamzin on a si cia mi a mal tuk ruangah Chin mipi hrang ih lam zin a on tu si thei ding in tumtahnak tum pi ka nei.\nVCTH: CISS tlawng a kai duhtu mino pakhat hnen ah ziang ruahak pek na duh?\nNa tumtah, na tuah duhmi par ah thin lung tak le rinum takin Pathian rinsan nak thawn tuah aw.\nCISS ziang ruang ah na kai duh ticu nang mahten na nei cia ding asinaan, na ruahnak le na saduhthah mi hrangah lamzin a lo on saktu asi ding tin cu ka ti ngam. Na kai hlan ih na thu ruat daan, ram na duhdawt dan pawl le na kai hnu ih thil na hmu dan, na ruahnak pawl an thleng aw ih an tthang zia cu nangmah le nangmah na thei aw vurvo ding. Na kai ttheh hnu khal ah a hmin meen lawng kaitu silo in na tuah, na tuan thei tawk in ram hrang ah na thiam nak hmang in le rinsan tlak zet in Kan lai ram hrang ah hna a tuan tu si thei ding in zuam aw. Mi in a cang thei lo ding an lo ti mi kha cang ko in an hmai ah hmuh in an hmuh ban lo mi na sung ih a luang mi ti-khur thawn ti a tulhtu si thei dingin ttang aw. Tthim te hmang in na in ding mi ti-khur a lai rero tu silo ding in zuamnak thu ngai thlak in nei aw.\nVCTH: Caan pek in kan thusuhnak pawl in sangtu Mai zirte parah tampi lungawinak kan nei. Hi interview a siartu pakhat ciar tla thazang kan ngah ding tiah zumnak kan nei.


Pacak Tial Thang tei` sualawknak result thlengdanglam dingin tawlrel - Falam Online Media\nPacak Tial Thang tei` sualawknak result thlengdanglam dingin tawlrel\nFebruary 11 ih Chin pacak Salai Tial Thang tei` sualawknak cu diriam umlo zetin an ti tawp ih “Zuamawknak Um Lo” (No Contest) tiah an phuang.\nTial Thang in a sualpi Sunoto bawr a sut ngah ti`n referee in a cawlter hai lawk ih Sunoto a cang thei nawn lo ruangah sualawknak an ti tawp mi a si.\nReferee cun Tial Thang in Sunoto bawr ah a sut a ti nan, an sualaw lai zohciang cun a bawr siloin a paang/pum sawn ah a sut ngahmi si in a lang.\nAunglaNSang ih video tawi post mi khalah ciang zetin a lang ih, cumi video tawi zohtu MMA fighter tamsawn khalin referee in a hmu sual mi a si ti`n an comment hlei ah result ti danglamter dingin dilngennak tuah aw tiah Tial Thang an forh.\nMMA fighter pawl ih comment ṭhenkhat\nCuvek thu a um tikah FOM in Tial Thang kan biak ciang ih “result thleng danglam dingin kan tawlrel rero lai” a ti. Asinan, result an thleng saal a si le ziangtin record an tuah ding timi cu a rel tel lo.\nMMA fighter pawl cu Fight record an ngai poimawh zetih cangsual lole referee lam tipalhnak a um cun Athletic Commission hnen ah result thleng sak dingin an dil ṭheu ih atakih thlengsakmi khal an um a si.\nSiarbet : Pacak Salai Tial Thang tei` sualawknak cu Diriam umlo zetin Tawpter\nChin pacak misualthiam Salai Tial Thang cu, tuni, February 11 ih One Championship Bad Blood sualawk nakah a cangsual ti`n nehnak khal coterlo, sung cuang si loin referee in sualawknak a ti tawp.\nPrelim ṭanthok nakah Indonesia rammi Sunoto thawn an sualaw ih, minute 1 hman kim hlan ah Tial Thang in a khuk thawn a sawh mi cun a bawr ah a sawh ngah ti`n referee in sualawknak a ti cawl lawk.\nMMA sualawknak ah serh humhimnak Bawr khuh (Cup Groin Protector) an hmang tlangpi ih, Tial Thang ih khuk sawhmi cun a bawr khuh a hnor ih a paang ah a sawh ngah sawnmi si in a lang. Amah Tial Thang khalin a paang/pum ah a si ti`n refree hnen ah a sim. Akap ih zohtu pawl khalin a pum a sut mi a si ti`n an rak au.\nMalte an cawl hnu, an sualaw saal ih Tial Thang khuk sawh tuar loin a sualpi Sunoto cu zial ah a ril. Referee in a bawr sut ngah in a hmu ruangah Tial Thang cu yellow card a pe.\nTial Thang sualpi Sunoto cu a nat tuar loin zial ah a talbuai ruangah sualawknak pehzom nawn loin “Zuamawknak Um Lo” (No Contest) tiah sualaw an cemter a si.\nMMA voikhat sualaw dingah thla teelin timlamnak an nei cia ṭheu ih, miṭhen cu sungkhat unau hman hmu loin training lak nakah an um cih. Training an tuah tik khalah mah duh dan men ih tuahmi siloin mithiam pawl paisa pekin sualaw an zir. Puaipi a thleng tikih neh nak an co khalah colo khalah training zirpitu pawl cu sumsaw an pe ṭul thotho.\nCuvek a si tikah sualaw tikih cangsualnak tivek a um tikah tikcucaan heu, paisa cem liam le thazaang hmuahhmuah suah ih zirnak an nei mi pawl cu a lak men ah a cang thluh ruangah “Zuamawknak Um Lo” (No Contest) timi cu fighter pawl in an tuar na zet a si.\nTial Thang khal, sualawk cawl in No Contest an phuang cu tuar thei loin a mitthli a tla a si.\n← Union Day ah Tlangpar Hriamkai pawlkom ṭhenkhat in an telpi cu MAH a hni siamsiam\nBenjamin Sum in CNDF ralkap pawl thazang pe hai →


FRANKLIN GRAHAM, DEMOCRATS PAWL SAWISEL “AMERICA KAN TLU SIA RERO MI, SUAL SIRIN NGAIHTHIAM DILIN TLA CAM UH SIH. – Thechinlandtoday\nFRANKLIN GRAHAM, DEMOCRATS PAWL SAWISEL “AMERICA KAN TLU SIA RERO MI, SUAL SIRIN NGAIHTHIAM DILIN TLA CAM UH SIH.\nadmin September 9, 2021 Leave a Comment on FRANKLIN GRAHAM, DEMOCRATS PAWL SAWISEL “AMERICA KAN TLU SIA RERO MI, SUAL SIRIN NGAIHTHIAM DILIN TLA CAM UH SIH.\nFranklin Graham, in Democrats pawl a sawisel, America kan tlusia rero mi, sual sir in thlacamnak kan nei pai uh a ti.\nLabor Day, ah Franklin Graham, president of the Billy Graham Evangelistic Association & global charity Samaritan’s Purse hotupa cUN Biden administration pawl cun Covid-19 cungcangih paisa leh tanpinak leng vak in ram mipi pawl cu a hnuk hniam zia a sim / COVID-19 stimulus packages.\nTusunah hin American worker— entrepreneurs /mi tin kim an thiamnak hmangin ram hrangih an hnatuan ropi tak kan hmuh theu mi ni kan thleng. Asinan tuah cun hnatuan peih lonak, zangzelnakin in kan ram a luah khat theh a si. Eihawlnak/ dawr etc nei tuten mahih tuan loin, midang chhawr vivo kan tum men ih, Political hmang thiam lo in mipi lak ah paisa a lakin kan zem suak (Biden administration stimulus payments a simnak) mipi pawl cun hnatuan hnakin a lakih paisa hmuh dan an dap sawn a si.\nRepublicans in mipi hnatuan dingin an nawr thiam sawn a bang, Democrats ve thung cun taxes tampi an ti pung thur thur ih, mipi paisa an lo lak sak a si, anmah mi leh sa pawl a lakin hlawh an pe\nPathian in leitlum ah hnatuan dingin in ret , Labour Day ni ah hin kum tluannin in kilhimnakah lungawi thu kan sim pai uh, Americans leh kan ram hruaitu pawlin sual ngaihthiam an si theinak dingin thlacamnak kan nei pai uh, Pathian hnenah Ngaihdamnak, Malsawmnak leh Zahngaihnak kan dil vivo pai uh, hi mi hi kan mamawh a si.\nDepartment of Labor ten August ah an ram economy an hnatuan dan tar lang in hna thar 235,000, economist ten 750,000 vel an beisei laiah. Pandemic hlan ah 5.3 million hrawngin hna an tuan, Oxford Economics estimates danin 11.2 million Americans ten federal unemployment benefit an can ding.\nSorkar Sum tul lova Hmang Lo turin Sipai Lu ber Sr. Gen Min Aung Hlaing in ngen, →\n← Ralhrang Min Aung Hlaing Cozah Le USDP Cu Pum Khat An Si


Sammet Thiam Hminthang Khal Kaihci Aiah Meithal A Keng Thlang – Meifar\nTlangval kum 26 mi Alfie cu sammet thiam/hairstylist hminthang zet a si, mino tam zetin a hnenah sammet dan an zir ṭheu. Kachin miphun a si ih Yangon ah aum, ralkap in thuneihnak an lak veten lamzawhnak ah a tel ih ralkap cozah cu a phunphun in a do.\nAsinan, Myanmar ralkap pawl cu daiten do cing an si lo tin meithal keng in a do tum thlang, ramri hmunhimnak pakhat ah aum ih doawkdan a zir rero lai.\nAlfie in “Khuasung ih dothlennak le ramlak ih dothlennak cu a bangaw, meithal keng le keng lo lawng a si. Kan zaten nunnak thapin kan do, People Defend Force (PDF) ihsin ka rak lo hmuak” a ti.\nA tumtahmi cu ralkap pawl do ih neh hi a si. Alfie in “Inn tlung ka cak, a hlan ih ka hnaṭuanmi tla ka ṭuan cak thlang. Hnaṭuan cawlh caan ah bar feh, club feh, khualtlawng, zalen zet ih hringnun hmang a cak um thlang. Tui dothlennak hi ziangtik tiang a rei ding ti ka thei lo, kan neh tengteng a ṭul.\nZuk pawl kan tarlang ruangah kan him nawn lo, inn kan tlung ngam nawn lo ding tivekin ruat hlah uh. Zalen zet ih tlungsal thei dingin ral kan do rero lai, a hlan ih doawknak vek a si nawn lo. Lungrualten kan do tlang dingih kum 2 ai a rei lo ding.\nKa fala, ka innsang, rualpi le ka tumtahmi pawl aiin rampi ka duhdawt sawn, thudik lamah dingin ral kan do. People Defend Force (PDF) timi cu kanmah Generation Z mino pawl hi kan si” a ti.\nMyanmar ramsung buainak ruangah milar tam zet cu hriamkai in hmunhimnak ah an um zo, Myanmar milar ṭhenkhat hriamkai pawl cu Htar Htet Htet, Makeup Artist May Oo, Miss Golden Land Myanmar ih CEO & Founder Han Lin, Wai Yan Aung, Han Zaw Latt le capohthiam Tai Kyaw pawl an si.\nDalan Ruangah Tlawng Sayama Hmelṭha An Kai


Myanmar Idol Season 4 Top 10 Ih Tel Nay Lin Kyaw Cu Pukmah 377 In An Kai – Vapual Auaw\nAugust 27, 2020 vapual auaw Milar Thuthang 0\nMyanmar Idol season 4 zuamawknak ih tel hlasakthiam Nay Lin Kyaw cu nunau mipat thu ah pukmah 377 hmangin kaih a si ih thawnginn sungah khum hlenhli a si zo.\nNay Lin Kyaw cu nunau pakhat in a hek ruangah August 25 ah kaih a rak si ih Dawpungta thawnginn ah khum hrih a si. Thubuai thawn pehpar aw in September 4 ah Court feh ding a si ih an heknak vekin Court in a mawh tiah hremnak a pe asile pukmah 377 cu damsung le kum 10 hnakih mal lo hremnak pek theih a si.\nPukmah 377 cu mipa le mipa , mipa le nunau , nunau le nunau , minung le ramsa karlak ah daan pahbal in nupa sinak hmanpi,lole khatlam duhnak tel riai loin linglet zawngih nupa sinak hmanpi tinak a si ih a tlunih tarlang zo bangin hremnak naa zet pek theih a si.\nCuti rualrual in zo a mawh , heknak vekin Nay Lin Kyaw a sual taktak maw timi cu Court ah relfel ding a si. Cumi tlunah Nay Lin Kyaw hektu nunau cu tuhrih ah zo a si timi theih a si hrih lo ih Septermber 4 court a feh caan ah zo a si timi khal felfai zetin theih a si ding.\nNay Lin Kyaw cu Myanmar Idol season 4 zuamawnak ah top 10 dinhmun tiang thleng thei a si ih top 8 hrilawknak ah tling nawn loin Myanmar Idol rak suahsantu a si. ( BBC )\nCovid 19 Natnak Lakin Fimkhur Ṭulbik Le Cinkeng Ringring Dingmi Thil Phun ( 5 )


Bible Lettupawl In Harsatnak Tong Sinsin - Chinland Today Media\nBible Lettupawl In Harsatnak Tong Sinsin\nDecember 13, 2016 1:36 pm·0 comments\nAtu fangte leitlun hmun tinkim ah Khristian hmuhsuamnak a tam sinsin vekin, Bible lettupawl in harsatnak tampi an tong ve. Wycliffe Associates, a Christian Bible-translation ministry ih Bible letnak ah thlaraulam dodaalnak (spiritual warfare) tam zet an ton thu an tarlang.\nBruce Smith (CEO of the organization) cun zarhtin deuh thaw Bible lettu pawl in Bible letnak thu ah thlaraulam in harsatnak an tong thu kan thei tin a sim. Cuih an tonmi lakih tel pawl cu: damlonak, kaihkhihnak le thawngthlak, thah tuar, a phunphun soiselnak le donak tivek a tel.\nMi pakhat tla cu Bible a letnak ni hmaisabik ah a itthat laiah amahte a thi lanta tin a sim. Nikum 2015 sungah Wycliffe Bible let pawlkom cangvaihnak in leitlun huap ram 76 ah `tong 314 in Bible an let. Dr. Vernon Brewer (the founder of the Christian humanitarian organisation World Help) khal in, Middle East ram, Africa le Asia pawl ah Bible letnak thu ah harstanak a thleng sinsin tin a sim. Satan in leitlun ram tin ih Bible a tam ding a phan ruangah Bible lettu pawl nun ah harsatnak le buainak a phunphun hmangin hna a `tuan nasa.\nChristian headline | Hruaitu Thurthang\nWcliffe Bible Letnak Hmangin Leitlun Mi 5.8 Billion In Bible Nei Zo\nA Hlomi Kawhhran Pi Pawl Hrangah Thlacamnak


Atak ih Cangmi Laarnak (Vision) - Chinland Today Media\nMarch 21, 2012 12:07 am·0 comments\n“Amah rori in kan natnak cu a laak ih kan damlonak cu a phur hlo a si.”\n–\tMatthai 8:17\nBible Siar Ding: Isaiah 53:1-12\nHminsintlak thuanthu pakhat ka lo sim ding. Nikhat cu Shanklin lamzinpi kap ah ka dingih ka kenmi inn address zoh in ka um rerolai ah mi pakhat a ra ih, “Minaa veh ding na si maw?” in ti. “Aw” ka ti. Khinah feh aw, ti’n inn pakhat i khihhmuh.\nSaangka ka king. In let lo. Ka king saal, aw diimte in, “Rung lut aw!” in ti. Saangka ka ong ih ka vung lut. Tlangval pakhat in kaililawn ih kai dingin i khihhmuh.\nA par ka hung thlen tikah saangka ong awmi ka hmu. Ka feh vingvo ih ihkhun parah minu pakhat a tomi ka hmu. Ka hmuh ve te’n a ttong thei lo ti ka thei, curuangah thlacam ka thok cih. A caang, thawthawt ding a hawl, in biak thei lo ti ka theithiam.\nThla ka camlai ah Bawipa ih aw ka thei – Thlarau in Isaiah 53 siar aw in ti. Bible cu ka kau ih aw ringzet in ka siar. A caang nganak ka thleng: “Sikhalsehla, kanmah ih sual ruangah hriamhma a pu, Thil ttha lo kan tuah ruangah vuaknak a tong. Hremnak a tuarmi cu kan damnak a si, vuaknak a tuarmi cu kan rundamnak a si.” Cumi ka siar ttheh ah minu cu “Ka dam zo!” ti’n a hung au.\nZiangsi na cang? in sim hnik aw ka ti. “Zarh kar hnih liam zomi ah inn thianfainak ka tuah. Thilri ka tthin rerolai ah ka thin a vung naa duak. Siibawi pawl in na dam thei lo ding in ti. Mizaan zaanttim ah khaan sungah na rung lut in ka lo hmu. I hmuh tikah ka ttong thei lo ti na theih ruangah thla na cam cih. Cun Bible kau in Isaiah 53 na siar ih a caang nganak na siar ttheh tikah ka dam vuarvi. Cumi cu laarnak (vision) vekin ka hmuhmi a si ih atu ahcun atak a rak si hi” ti’n a ti.\nCuruangah Bible hi atu khal ah a nungmi le hmual a neimi Pathian Thutak a si ti ka thei fiang. Bible cu Pathian ih Ttongkam a si. Pathian hnen ihsin na comi hnakih nasa sawn zianghman a um thei lo ding. Mi in a maksakzetmi tidamnak an tthelhnak hi thil dang pakhat hnu pakhat ih an tthawn vingvo ruangah a si. Bible ah hramthuk bun aw. Pathian in A Thu siar ding le zum ding a lo duhsak. Cumi cu a famkimmi tidamnak lamzin a si. Keh le vorh ah pial ruri hlah aw (Daan 5:32). Pathian zum fek aw. Na thinlung sungih zum lonak kha Pathian in lo hlonfai sak verver a duh. A Thu na zum ding a lo duhsak. A Thu sungah nunnak Thlarau a um.\nPathian Thu zum lo hi thihnak tur (poison) vek a si.


Ka Lungthin Luahtu - Chinland Today Media\nApril 3, 2016 6:48 am·0 comments\nNgornat Zato ah tlawmngai ih hna ka ttuan lai ah, ka kilkhawi mi pindan ih mina nunau pakhat cu a thluak le thinlung in zianghman a thei nawn lo tiah in sim. Zohman a sawn (respond) lo. A ttong lo ih, thinlung cangvaihnak khal a langter lo.\nCumi mina hnenih ka feh tikah, July thla a si lai ko nan, Christmas Carol hla pawl ka phuan. Ziangahtile Christmas Carol hla pawl cu kan zate’n kan theih nel zet mi an si.\nCui mina cu a lung a aa zo. Thil tamtuk a hngilh zo. Ziangvek ih nun ding a si ti khal a hngilh zo. A kut ka kai ih, a mit ka zoh. Hla ka phuan rero phah ahcun ka be rero phah.\nCutikah a hung hni-no (smile) ti ka hmu. Ttong a tum rero mi khal ka ngai sak. Ka pom. Pathian ih fa a si thu ka simthei sal. Kanmah pakhat cio hrangih Pathian ih laksawng pawl ka sim sal. Jesui’ piansuahnak hla ngai phah cun, kan hrangih a thih thu khal ka simthei sal. Ka sualnak pawl ruangah Calvary ih Thinglamtah ah khenbet a si thu khal ka sim sal.\nKan kiangih rak um a rualpa ih biang ah mitthli an rung luang ti ka hmu. Ziangruangah? A rualpa cun, “Ttong lo, hni-no lo ih a umnak hi a rei tuk thlang….a cin hman ka cing nawn lo,” a ti. A rualpa cu amah ra veh ding in kum riat sung rori ni tinte’n a ra. A ra ringring ko nan, mi hmuahhmuah in mina cu zianghman a theih thei nawn lo thu an rak sim ttheu ruangah, a kiang ah a to men. A tuah thei mi a tuah cu a si ko. Asinan fiangtei’ rel ahcun, ziang ka tuah ding ti a thei lo. Anih khal a lung a hlo ve a si bik.\nA duhdawt mi nunau in vanduainak horkuam ah tlak san in, natnak khur sungih a pil san cuahco lai cu lungngai zet in a thlir rero. Asinan a rinumnak cu a thlahthlam dah lo. Mina ih hrangah a nung mi laksawng duhnung a si ringring. Tu ahcun, a lungduh lengnu ih hmel ah tleu pakhat a hmu ngah. Curuangah aipuannak thawn a hung hni-no ve.\nKa mina cu ka va veh tinte’n, a pindan sung ahcun a kut kai phah ih amah rak be rero tu a rualpa cu ka hmu ringring. “Ka lo duhdawt” ti ta lo, le pom ta lo in a fehsan dah fawn lo. Fala cun zianghman a sawn mumal thei hran lo. Asinan thil ‘maltete’ cu a um ttheu ih, cumi cu a rualpa in a rat tinte’n a beisei mi a si.\nNi khat cu a tlun zik zawng ah mina dung ih um mi keimah i ra pom ta. Cu thluh ah mina hnenah cun, a rak ti dan ringring vekin, “Ka lo duhdawt” a ti. Mina cu zianghman a sawn lo. Tlangval cu fehsuak ding in a taksa a her ih, “Ka duhdawt ti a thei, na thei ko nan ti aw?” tiah a aihram.\nCutikah, “Aw,” timi ttong awn ring zet cu thli lakah a hung thang. Tlangval cu a her vukvi. A taksa a tthia thluh. Ziangtin ka um ti khal a hngilh aw thluh. Kan rak theih mi hmuahhmuah cu a fala in a hun nemhnget. Ttong mi a thei. A tlangval a duhdawt. A thinlung tarlang ding in tairial suah in a rak zuam rero ve.\nThil danglam ka tuahsuak maw? Aw, tuah ko. Asinan theihtheinak timi hi minung hnenih a tang netabik mi theihzung (sense) a si thu zum ding ih zirh mi ka si ruangah a si sawn. Cumi ka zumnak ahcun nasa zet in ka tthum aw ih, a rualpa cun ka hnen ihsin a zir ve. Sawn thei lo hmansehla a ttong mi a thei a si ti theithiam ding in ziang tuah a ttul, ziangtin a pehtlaih thei ding, tivek pawl zohman in an rak sim lo. Curuangah pehtlaih a tumnak cu a bansan. Asinan a duhdawtnak cu a beidong san cuang lo. Ra veh ringring khal a beidong san cuang lo.\nTu ahcun a run sawn ve thei thlang. A hni-no, kam hnihkhat tete a ttong. A kut a kaih tikah a kutzung maltete cangter in a kut a rak tok ve thei. Asinan a tuah thei mi cu cu zat lawng a si. Cumi lawng a nei thlang. Zohman in a rel duh mi an rak ngai sak lo ruangah a si pei maw? Zohman in an rak biak dah lo ruangah a si pei maw? A si ka zum. Tu ahcun a theihzung ih a tang mi cu cumi zat lawng rori a si ko.\nZan khat cu a ihkhun sir ih tohkham ah to in thu ka ruah. Ni tinte’n amah ra veh ringringtu a neih cu ziangtluk mi vanttha a si thu ka sim. A rualpa in a duhdawtzia, kei in amah ka duhdawtzia, Pathian in a duhdawt nasatzia pawl ka theihter sal. Ka ttong mi cu a theithiam ti ka thinlung sung ihsin ka tep ngah. Ka ttong phah ah ka ttap. Ka tuarnak cu sup lo in ka luansuahter. Cutikah ka kut i run hum ih, a mit ihsin mitthli an luang rero ti ka hmu. A rak thei taktak. Kum tampi sungah thil dang hmuahhmuah cu a hngilh thluh zo khal a si thei ko nan, duhdawtnak le zawnruah lainatnak cu a cing lai.\nThil umdan boruak cu danglam aw hmansehla….himi hi kanmah le Pathian karlak boruak vek a si ve. Kannih cun amah kan hngilh. Leitlun thilri pawl ruangah kan hnong. Asinan in thei nawn lo ding ih kan ruat lai khal ah, kan kawh tikah kan hrangah a rak man cia ringring lala. Anih cu kan Lamhruaitu le in Humhimtu a si. Duhdawtnak le Zawnruah Lainatnak in hmuhter ringring. Asinan a aw thei ding le in pek mi thlangamnak ngah thei ding cun kan thinlung sangka kan on a ttul. Cumi lawng ah midang thawn kan Pathian hi kan hlawm aw thei ding; Pathian in a umpi lai a si ti theihter sal a ttul tla a rak si thei mi himi nunau vek hin.\nA thih zan ah a kiang ah ka um. A thaw netabik a thawt lai ahcun a mithmai cu “Pathian ih pek mi, ziangkim theihthiamnak ihsin a ra mi remdaihnak” thawn a tleu. Filipi bung 4 in a simfiang tthabik.\nHram: Jo Ann Smotrys ih “She’s in My Heart Forever – A True Story.”


Ram Le Miphun Kilhimnak Ah Pasalṭha CDF 21 An Thi Zo – Meifar\nRam Le Miphun Kilhimnak Ah Pasalṭha CDF 21 An Thi Zo\nMndat mipi kilhimtu le thuneihnak latu ralkap pawl an doawknak ah mipi kilhimtu 21 an thi zo thu theih a si. Rampi zalennak ngah dingin ral an do ih Chinram, Chin mipi pawl kilhimnak ah an nunnak a liam.\nMindat ramsung doawnak ah mi tampi in hliam an tuar ih an inn le lo suahsan in ramlakah an um. Ram hrangih nunnak hlantu CDF pasalṭha pawl cu (1) Thang Hung Thang, (2) Salai Man Kee Thang, (3) Salai Hung Awm Thang,\n(4) Salai Thang Pat, (5) Salai Gui Shing Nin, (6) Salai Ha Khui Shin, (7) Salai Kei Tam, (8) Salai Kei Shin, (9) Salai Ling Kee, (10) Salai Ling Sui, (11) Salai Thang Naing, (12) Salai Tam Ling,\n(13) Salai David, (14) Salai Thang Ling, (15) Salai Choi Ling, (16) Salai Shin Aung Thang, (17) Salai Thang Ling, (18) Salai Ngai Shing Mang, (19) Salai Thang Mang, (20) Salai Ha Phe le (21) Salai Lin Naing pawl an si.\nDalan Hminthang An Kap That\nMandalay Ah Palik An Kap Ih Mawi Lo Zetin A Thi


Malaysia Milar In Tlangval A Hawl Thu A Tarlang Ih Mipa 400 In An Ngiar – Meifar\nMalaysia Milar In Tlangval A Hawl Thu A Tarlang Ih Mipa 400 In An Ngiar\nApril 23, 2022 admin Leitlun 0\nMalaysia ramsung lawng siloin leitlun huap ih milar pakhat a si. A tlangval thawn an ṭhenaw zo ih kan dungte ah tlangval a hawl thu a tarlang, curuangah mipa 400 hrawngin an ngiar ih a tlangval si an duh thu ca an kuat. An cakuat mi sungah an hmin, an hnaṭuanmi le an thuhla kimcang zetin an ngantel.\nApril 20, 2022 ah Siew Pui Yi in a cakuat dawngmi thuhla cu a pholang nan an hmin le an zuk pawl cu a thuhsak ih ‘Mipa 400 sungah tlangval pakhat cu ka lo hril tengteng ding’ a ti. Siew Pui Yi in, “Pakhat cu a tuak in a mawi tuk, asinan kum 17 mi lawng a si lai. Ka hngak hrih a ṭul men ding” a ti.\nTu’ah mipa 400 sungah tlangval 15 a hril zo ih cumi lak ihsin pakhat cu a tlangval si dingin a hril ding. Tlangval pakhat khal ca a kuat cih ih “Ka tlangval hlun thawn nan bangawk tuk ruangah na resume hi ka ngaina” a ti.\nA hrilsuahmi mipa 15 pawl cu a kuthnuai hnaṭuantu pawlin an zingzoi dingih cumi hnuah a duhbik mi tlangval pakhat a hril ding. Siew Pui Yi in, “Ka tlangval dingah pakhat ka lo hril ding, ka agent pawlin an ra lo pehtlaih dingih kan tongaw ding. Cutin, neta ah caan kan hmangtlang vivo ding” a ti.\nKim Jong-un Cu Zo Ti Theih Lo Nunau Pakhat In A Thlun Ringring, Mitkharh Le Handbag A Keng Ṭheu\nMatupi Ah Bank Kiltu Ralkap (2) Cu Ralthuam Kimcang Thawn An Tlan


Zan An It Laiah A Nupi A Ṭongaa Ih A Thilsual Tuahmi A Relsuak, A Pasal In Palik Hnenah A Sim Thei – Meifar\nZan An It Laiah A Nupi A Ṭongaa Ih A Thilsual Tuahmi A Relsuak, A Pasal In Palik Hnenah A Sim Thei\nEngland, Lancashire, Fleetwood khua ih um innsang nu pakhat cu zan a itthat laiah a ṭongaa ih a sumpai ruk thu a relsuak ruangah a kiang ih it a pasal in palik hnenah a report. Kum 47 mi Ruth Fort cu pitar putar kilkhawinak runinn ah hna a ṭuan, mahten feh thei lo pitar pakhat a kilkhawi ih bazar a kaipi ṭheu.\nPitar ih debit card cu a hmansak ih a bank account sungah sumpai tampi aum ti a thei. A pasal kum 61 mi Antony hnenah, “Tarcak lo pitar pakhat ka kilkhawi ih norleng thawn ka nor ṭheu. A bank acount sungah 98k lenglo sumpai anei” tin a sim thei cu a pasal ih thinum anuam lo.\nCumi hnuah an innsang in Mexico khua ah holiday hmang dingin an va feh, cutawk ah Ruth Fort in sumpai a hmang ciamco ruangah a pasal in khuitawk in sumpai na nei?’ tin a sut ih Ruth in kan sungkhat pawlin in pe a ti. Antony in a zum le zum lo ding khal a thei lo ih a nupi ih cangvaihdan cu danglam a ti tuk.\nThlakhat hnuah zankhat cu an itthat laiah Ruth in a sumpai ngahnak cu a ṭongaa in a relsuak, Antony in a nupi ih ṭongaa a theih veten a bag sung ava zohsak ih pitar a kilkhawimi ih debit card a hmu. A nupi cu a thangharh ih thilumdan a sutfiah hnuah a nupi in pitar hnen ihsin debit card a ruk thu a phuangsuak.\nA thaizing ah Antony cu tualsung palik sakhan ah ava feh hngal ih a nupi ih thiltuah cu a sim thei hnuah a nupi cu an kai ih thla 16 sung thawngtla dingin a thu an ṭhencat. Tualsung ṭuanvo neitu pawlin Antony cu an fak zet ih, “Na thiltuahmi hi a ṭha tuk, thiltuah harsa zet khal a si ding” an ti.\nAntony in, “Ka nupi Ruth hi ka duhdawt tuk, asinan a thiltuahmi hi ka cohlang thei lo. Duhthlan ding dang ka neih lo ruangah ka report a si. Thilṭha zet ka tuah nan in soiseltu khal an um thotho. Ka nupi hi ka bawm duh” a ti. Ruth ih thiltuah mi ruangah a innsang pawl cu an riahsia zet.\nTlawng Sayama Thattu An Kai\nZaw Min Tun In, “Hringhronak Zaten Kan Cohlang Asilen Myanmar Ram Aum Nawn Lo Ding” A Ti


Chin Ramkulh Ih Phun 10 Ong 6D Ngahtu Umsun Salai Thian Pum Le CT Media - Chinland Today Media\nJune 8, 2015 4:50 pm·2 comments\nSalai Thian Pum\nChin mi hminṭha tertu Chin tlangval note, Salai Jimmy Thian Pum hi 2014-15 Myanmar rampi phun 10 camibuai tuahnak ah, Chin ramkulh ihsi zirlai zate Distinction ‘D’ ngah thluh theitu umsun a si.\nChinland Today Media in Yangon a umnak hmun ah a zirlaiih a tumruhnak le a zuamnak pawl Chin mi ih theih dingin thusuhnak kan nei.\nA suahpek ihsin a nu in pialral ram mawiah a liamsan. A pi le pu hnen ihsin tlawngkai a siih phun 9 a kai lai ihsin tumruhnak thawn ‘All D’ ngah thei dingin tumtahnak ruhzet rak nei zotu a si.\nA pu te Victor Sang cun, ‘Pathian a ṭihzah, a zuamnak, pi le pu thusim a ngainak ruangah rori a si ko!, a zuamtuk’ tiin a ti.\nA pa hi Falam zuknung cang hmaisabiktu “Duhdawtnak Mithli A Luang Mi” kum 1989 ih rak cangtu Salai Ngun Mang @ Lian a siih tuah USA ah a khawsa.\nSalai Jimmy Thian Pum le CT Media\nPa Hmin : Ngun Mang (USA)\nNu Hmin : Daw San San Aye (tleicia)\nA U : Mai Doris Van Tha Sung (Monywa Institute of economics)\nSuahni : June 1, 1999\nKhua : Falam, Cinmual Veng\nChin rawl duh bik mi : Sabuti\nCT Media = Chinland Today Media, TP = Thian Pum\nCT Media :Phun 10 zirlai zate D ngah thei dingin ziangtlukin ca na zoh in na zuam?\nTP :Aw! Hi ti vek in D thawn ka ong theinak ding in phun 9 ka kai lai ihsin, rauhmannak tam pi tuah cianak ka nei.\nNi khat ih kan zir mi, ni khat ṭheh ko ka zoh. Composition, letter leh essay tivek pawl kha zarhtin mahte theihruatnak (own idea) ten ka ngan ṭheu. Saya/mah pawl ih in zirh lai ah ṭhaten fiang thei ding in ka ngai.\nKei mah ten tla test ka tuah ṭheu. Cabu (Text) sungta lawng siloin, hlanlai ih an rak tuahzah mi thusuhnak (old –Q) pawl kha ngiattak in, tampin ka study theu.\nEducation Journal pawl tla ka man caan ah ka siar ṭheu ih, ṭhathnemnak tam pi ka hmu. A cang thei bik in ka tik cu caan pawl tlawng ca lam ah ka hmang ṭheh.\nCT Media : Ziang mi tumtahnak thawn hitin na zuam?\nTP : Ram le miphun hrang ih rinsan tlak siibawi (doctor) si thei dingin ka zuam. Hi mi tumtahnak thawn si ko ka zuamnak san bik cu.\nCT Media : Na cazirnak ziang mi si har na tibik?\nTP : Haratnak ciamco cu ka nei tuk lo. Saya/Mah te pawl ih sim mi ṭhate ngai ahcun. Sinan ka dam lo caan hi har bik ka ti ko. Zirlai bu ahcun English hi a kau tuk ih a har bik in ka ruat ko.\nCT Media : Phun hrek ihsin phun 10 tiang cathiam lamah, lawmman narak ngah dah maw?\nTP : Phunhrek ihsin phun 10 tiang Pathian zangfahnak thawngin thiambik pa 1,2,3 ka ngah ṭheu ko. Phun 8 lai ah Mathematics thiam zuamawnak ah State huap in 1st ka ngah. Phun 9 le phun10 ah zatekom ih thiambik, filor cungcuang (ဘက္စံုပညာထူးခ်ြန္) vei hnih ka ngah.\nCT Media : Na duhduh lakthei ding dinhmun na siih ziangmi line na lak tum?\nTP : Medical line ka lak tum.\nCT Media : Ziang mi thuhla lole, thil nih hitluk zuam thei dingin a lo ti phur?\nTP : Ca siar nak ruang ah asiko..aa\nCT Media : Khawitawk ah zirbet vivo na tum?\nTP : Tluangten um le cu Magwe ah si ko ding.\nCT Media : Kan ram zirnak hi ziangtin na ruat? Ramleng ah zir tul tengteng in na ruat maw?\nTP : A tha ko tin ka ruat ko, Ramleng tengteng zir tul tin cu ka ruat lem lo.\nCT Media : Khawitawk tlawng pawlah na rak kai dah?\nTP : Ka kainak tlawng pawl cu\nNo.3 Basic Education Primary School [phunhrek in phunhnih]\nNo.2 Basic Education Primary School [phunthum le phunli]\nNo.2 Basic Education High School [phun 5 in phun 10 tiang]\nCT Media : Na pa hi Falam minta a siih a mah dungtlun ih minta si dingin na ruat awk dah maw!\nTP : Ka ruat dah lem lo cu lam cu.\nCT Media : Na nu nih na sentet deuh laiin a lo thihsan ti kan rak theiih ziangtluk in na zirlai ah Na nu na hlam?\nTP : Ka nu hi ka suak veten in thihsan cih. Si.. ka hlam ringringko. Thil ka tuah tik le ka nu um sehla tiin ka ti ringring theu. Sinan ka pi le pu hnenah ka um.\nCT Media : Na pi le pu khawitawk ah an um?\nTP : Ka pu hi Pu Van Ceu a siih ka pi hi Pi Za Nei Cuai a si. Falam Cinmual veng ah an um.\nCT Media : Phun 10 All D ngah thei dingin zingmi a thupi bik tiah na ruat? Lole Ziang tin mi pakhat nih a zuam thei pei?\nTP : Pathian tihzah, saya/ma te ih thulung le caan tha neih sun ah caan hmang thiam thupi tin ka ruat.\nCT Media : Ziangah Jimmy Wenger tin FB ah hmin na pek awk?\nTP : Aww Jimmy cu ka mirang hmin si ih Wenger cu Arsenal fan ka si ruangah hehe\nCT Media :Na nunau uar Zawng? Fala na nei maw?\nTP : Awww tu tiang cu ka nei hrih lo, kha lam ah caan ka pek ngah hrih lo. a tuan tuk lai in ka ruat hiii.\nCT Media : Ziangtin tlawngta a zuamlai mi pawl hnenah thazaang na pek duh? Thu dang sim bet duh mi na nei maw?\nTP : Aw hiti vekin zum ban lo tiang, in thluasuahtu Pathian hnenah, lungawinak tam pi ka nei. Ṭhehhnu hringtu ka nu le pa parah siseh in duhdawt tu ka pu/pi par ah siseh, in zirhtu ka saya/mah pawl zaten le thlacamnak in thazaang in pektu sungkhat unau, nu le pa, rual pi pawl parah tam pi lungawi nak ka nei a si.\nPhun 10 a kai rero lai, a kai lai ding mi nau le pawl tla ding le fel te’n zuam hai uh, tin tha ka pek duh.\nHi ti vek in rak sut tu Chinland Today pawl par ah tla tam pi ka lung awi.\nCT Media : Kan lungawi….\n(Visited 2,231 times, 2 visits today)\nMalaysia Rampi Huap Tae Kwon Do Championship Cup ih Teltu Kan Chin Tlangval Suhtonnak\nSalai Ting Lian Mang le CT Tonawknak\nNUP Party Ihsin Pu Sui Al le Chinland Today Media Suhtonnak\nChin miphun hmel mawitertu na si. Zuam sinsin aw.\non June 9, 2015 at 5:32 am\nRopi tuk, Pathian in hlawhtlinnak le sansaunak lo pe hram seh. Ka lo Lungawipi tuk


Ttong ding maw, Ttong lo ding? - Chinland Today Media\nApril 4, 2010 4:14 pm·0 comments\nSikhalsehla Jesuh cu daite in a um ih ttongkam kam khat hman a let lo. Cule puithiam saang cun, “Sunloihmi Pathian ih Fapa Messiah cu na si maw?” tiah a ti. -Marka 14:61\n– Thutthentu 13-15\nVei khatkhat ah kan si lomi in puh tikah sawn lo te’n um a ttha sawn. Caan dang ahcun kan ttong a ttul hrimhrim caan khal a um.\nJesuh cu misual pawl in puithiam hmai ah thuphan an puh tikah “Daite’n a um” (Marka 14:53-61). Amah le amah hum awk hnakin ttong lo ih a umnak in Isaiah 53:7 sungih sim sungmi thu a kimter. Asinan tuanlai caan ih a hnattuannak kan zoh tikah, Jesuh in Farasi pawl cu sualnak a tuah a si tiah i ti theitu nan um maw? tiah a kawk hngainak kan hmu (Johan 8:13-59).\nPastor pakhat cu a kawhhran sungtel hrekkhat in a dik lomi thu an puh tikah a hnattuan in a suak. Amah le amah hum awk ding a duh lo. Asinan hih thu ahcun, buainak a tuahtu pawl cu hmaiton in an palhzia simfiang in an sual sir aw ding le khristian daan ih an nun theinak dingah nun sim an ttul.\nZianghman ttong lo ih kan um tikah a sualtu pawl in sualnak lamzin kan zawh ti an thei lo. Hmanseh, Pathian in daite ih um ding in duhsak caan le kan thinlung diriamnak men a si ahcun ttong lo ih um a ttha.\nA dik lomi sual an lo puh dah maw? Na thin diriamnak men ding a si ahcun, let loin Pathian hnenah zaangfah dil sak sawn aw.\nBawipa, hmuhnak ding fimthiamnak,\nAdik lomi phuansuah theinak;\nKan ttulmi Na zaangfahnak le cahnak,\nKa kaa hupnak le kilkhawinak. – D. De. Haan\nDaite ih um hi a man a khungzet thei,\nthil ttha deuh suahnak a si lo ahcun siatsuah hlah.


Palestinian 1,105 Thi - Chinland Today Media\nJanuary 16, 2009 6:49 pm·0 comments\nIsrael leh Hamas pawl do awknak cu zarh thum a kimthlang. Mizansun khalah Israel pawlcun Gaza khawpi cu vanzam in Bomb Vawi 40 lenglo an thlaksal. Tu tiangah Palestinian pawl minung 1,105 an thizo ih 5,100 lenglo in hriamhma an pu.\nHimi laiah Israel leh Hamas pawl Ceasefire tuah theinak dingah ramdangdang Upa pawlcu an rawn aw kual rero lai. Israel thu puangtu cun Ceasefire tuahnak dingih dawr awknak thucu a felzik rero thlang tiah a sim.\nCairo leh Washington khawpi ah dawr awknak hi neih rero lai asiih. Israel Foreign Minister Tzipi Livni khalin Ceasefire tuah thei nakding thu buaipi dingin Washington a panzo ih US cozah hnenah Hamas pawlin Rocket hmangih Israel kap nawnlo dingin leh Ramdang ihsin a thupten ralthuam lalut nawnlo dingih nawrter a tum dingah zum asi.\nUN Secretary General Ban Ki-Moon khalin Israel cu Ceasefire tuah dingah a nawr rero lai.\nUS Vanzam Tla\nMizansun siimlam nazi 3:03, ah US Airways Airbus-A320, Minung 155 phurthei cu Newyork khawpi ih Hudson tiva ah a tla. Hi vanzam ahhin minung 150 an to ih Mithi umlo ten tidai sungih sin an lasuak thluh.\nHi Vanzam hi LaGuar Dia Airport ihsin Charlotte, North Corolina panding asi ih. A zuansuah zawngah Vate rualthawn an tawng awk buai ruangah asi ding tiah zum asi.\nHi Vanzam a tlak veten a runtu ding minung pawlcu lawngthawn an fehcih ih . Vanzam sungih minung pawlhi vanzam thla ihsin laksuak an si.\nHi Vanzam Cangsual zikzawngah Pilot cun thil diklo a um ticu asim ta mannan dinter theih asi nawnlo. Hi Vanzam tla ih mithi an umlo ruangah mipi in pilot cu an fakzetih mipi tamzet nunnak humhim tu asi an ti.\nA lehhnu ih an simnak ah hi Vanzam hin a zuan zikzawngah vate Kg 1 leh gram 800 ih rit a pah ngah ruangah tiah an sim. Kum 1988 ihsin vanzam in vate a pah ngah ruangah minung 219 an thizo.\nKum 2007 sunglawng hmanah Vanzam in Vate 7,600 leh ramsa ziang mawzat a pahzo ih vanduai nakhi a rak thleng phahphah ttheu.\nUS President Thar Obama La Lut Ding\nKan hmai tlawngkai ni hnih, January 20, 2009. ah khin Barack Obama cu US President ah lakluh a si thlangdingih. Obama lakluh nakding ih thilttul sumpai cemzat dingcu dollar million 150, kim dingih hisap a si.\nUS President laklun nakih sumpai senso tambik tum asi ding. President Bush lakluh nakah khan dollar Million 42 leh ting 3 a cemih. 1993 ih Bill Clinton lakluh nakah dollar million 33 a rakcemzo.\nPresident Obama an lakluh laiih Vur a tlak pang asilen himi hnakin sumpai senso hi a tambet laiding tiah zum asi. Nikhaw zohtu pawlin an tahnak ah himi niah Vur a tla menthei tiah an sim. Obama lakluh nakah hin Minung 1,500,000 leh 2,000,000 karlak hrawng an tel dingah zum asi.\nUS President Obama tei sungkua hi White house kiangte ih Blair house ah an tthawn lut aw zo ih. Himi In ropi zethi US President ih mikhual pawimawh pawl thlennak ttheu asi. Obama tei sungkua hi an fate pawlih tlawng luhnak kiangte Hotel ah ni 10 lai anrak khawsa lawkih.\nPresident Bush ih mikhual pawimawh pawlin Blair house hi an rakluah ruangah an luh lohli theilo nak asi. Himi In hi ropi zet asiih In 4 Inkhat ih kawmkhawm mi asiih Pindan 119 a umih. Ih nak pindan 14. Hna ttuantu pawl ih riah nak pindan 8, Tibual nak leh Ek In 35, rawl einak pindan 4, leh lumeh nak hmun Tibual nakhmun leh pangpar dawr tiangin a um famkim thluh.


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (2)LetterAll Letters# A B C D E F G H I J K L M N O P Q R S T U V W X Y Z LabelAll LabelsDirector< All DirectorsJ. NunoVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (2 Videos Found)Page: 13:47King Magnetic (of Army Of The Pharaohs) - 'POP'(Music Video)Released: Mar 21, 2012Views: 1,769Song Producer: Dj Low CutVideo Director: J. Nuno PicturesRating: (4.5 Stars) (3 Comments)


Pathian Thlarauthianghliam India Miphun Nauta Pawl Hnenah A Thleng - Chinland Today Media\nPathian Thlarauthianghliam India Miphun Nauta Pawl Hnenah A Thleng\nSeptember 7, 2016 9:39 am·0 comments\nLeitlun hmun zakip ah Pathian thlarau thianghlim thlen theilonak ding ih hmun fate le kelkawm khal a um lo. Pathian in a mi pawl hmangin a thlarau thianghlim a cangvai peh vivo.\nIndia ram ih zohman an thlen dahlonak hmun, mi dang pawl khalih an tlawn tuk dahlonak hmun ah Pathian thuthangtha a thleng ih, thangharnak a thleng. Mi tamzet in Pathian an zum tiah Christian Aid Mission pawl cun an tarlang.\nBhuiya miphun nauta pawl hnen ah tuikum February ihsin April tiang Christian Aid Mission pawl in thuthangtha simnak an neiih, khawte 35 ih mipi 2800 lenglo hnenah Pathian thusimnak an nei. Mi 1160 in Pathian an zum ih tihnimnak khal an nei. An lak ih mi 391 pawl hi nunau an si. Culawng siloin Pathian biaknak hmun biak inn 12 khal an sak thei tiah an tarlang.\nBhuiya timi miphun pawl hi miphun nauta tiih an ruah mi pawl an si. An biaknak bik cu Hindu a siih, mihrek khat cun ni le thla le arsi pawl betu khal an um. India ram ih miphun lakah Dalit pawl le Bhuiya pawl hi mipi vantlang umnak hmun khalih um an sian lo mi a um. Cumi pawl hnen ih Pathian duhdawtnak thuthangtha a thlen hi zumtu pawl hrangah cun lungawi za ngaingai le Pathian ih thilti theinak a tak ih a langnak a si.#\nIndia Ram Christian Tiduhdahnak le Thlemnak Nasa Sinsin\nIndia: Assam State Ah Hindu Misual In Christian Pawl Siim Ruangah Khuasung Suahsan In Tlan\nHindu Pawl Hmaiah Christian A Sinak Thu Barak Obama In Aupi\nIndia Ram Ih Khristian Mi 7 Pawl Damsung Thawngtla Dingin An Thu Relsak\nIndia Ramsung, Chhattisgarh Ramthen Ah Khristian Pawl Him Lo